text:
Tal 29
1Mɔgɔ min te sɔn ka ye ladili ma,
o tigi bena bari ka halaki, fura tena sɔrɔ a la.
2- Ni mɔgɔtilenninw be fanga la,
fasodenw be nisɔndiya.
Nga ni mɔgɔjugu lo, fasodenw be ŋunan.
3Hakilitigiya koo ka di mɔgɔ min ye,
o tigi b'a facɛ nisɔndiya.
Nga mɔgɔ min be taga kakalamusow fɛ,
ale b'a ka nafolo cɛnna.
4Masacɛ ka tilenninya barika la,
jamana be ɲa.
Nga n'a be lɛnpogwɛlɛnw sigi,
a b'a nagasi.
5Mɔgɔ min b'a mɔgɔɲɔgɔn nigɛ,
o tigi be jaan lar'a yɛrɛ ɲa.
6Mɔgɔjugu ka kojugu ye jaan ye a yɛrɛ ma.
Nga mɔgɔtilenninw be nisɔndiya kosɔbɛ.
7Fantanw ka kan ni min ye,
mɔgɔtilennin be janto o la.
Nga o hakili te mɔgɔjugu fɛ ka se k'o lɔn.
8Mɔgɔlɔgɔbɔbagaw be dugumɔgɔw ɲagami,
nga hakilitigiw b'u dusu suma.
9Ni kiti donna hakilitigi ni naloman cɛ,
hakilitigi dimina wo, a yɛlɛla wo,
hɛrɛ tena sɔrɔ a fɛ.
10Hɔrɔn koo ka go mɔgɔfagala ye.
Nga mɔgɔtilenninw b'a tanga.
11Naloman te mɛn k'a ka dimi bɛɛ yira.
Nga hakilitigi b'a ta minɛ ka ɲa, k'a muɲu.
12Ni kuntigi tora ka mɛnni kɛ galontigɛlaw fɛ,
a ka ɲamɔgɔw be kɛ mɔgɔkolonw ye.
13Fantan ni mɔgɔtɔɔrɔbaga bɛɛ ka koo ye kelen ye.
Masaba le be ɲaa di u bɛɛ ma.
14Masacɛ min be fantanw ka koo ɲanabɔ ni tilenninya ye,
ale ka masaya be sabati tuma bɛɛ.
15Bere ni ladili be hakili di mɔgɔ ma.
Nga deen min labilara,
ale be maloya bila a bamuso la.
16Ni mɔgɔjuguw cayara,
kojugu fana be caya.
Nga mɔgɔtilenninw bena u nagasitɔ ye.
17I deen ladi dɛ, o la,
i bena ɲasuma sɔrɔ.
A bena e nisɔndiya.
18Kiraya tanya kosɔn,
jamanadenw be taga u kunfɛ.
Sariya batobaga kɔni bena duba sɔrɔ.
19Kuma te jɔɔn ladifɛn ye,
hali n'a y'a faamu, a ten'a kɛ.
20Naloman ka fisa ni mɔgɔ ye
min be kuma k'a sɔrɔ a te miiri.
21Jɔɔn min minɛcogo ɲana kojugu
kabini a kanbelentuma,
ale laban b'a yɛrɛ jati a tigi deen ye.
22Dusubatigi be kɛlɛ wili.
Dusubatigi be kojugu caaman kɛ.
23Adamaden ka yɛrɛboɲa b'a dɔgɔya.
Nga yɛrɛmajigi miiriya be min fɛ,
o tigi bena boɲa sɔrɔ.
24Soon bololafɛn minɛbaga be kojugu kɛr'a yɛrɛ la.
U ye wango la k'a tigi danga,
a b'o kala ma nga a te foyi fɔ.
25Ka siran adamaden ɲa,
o laban ka jugu.
Nga mɔgɔ min y'a jigi la Masaba kan,
o tigi be sutara la.
26Mɔgɔ caaman be dɛmɛ ɲini jamana ɲamɔgɔ fɛ,
nga Masaba dɔrɔn le be se ka tiɲɛ di.
27Mɔgɔjugu koo ka go mɔgɔtilennin ye.
Mɔgɔtilennin koo ka go mɔgɔjugu ye.


c: text/html

text:
Zan 12
1*Hɔrɔnya ɲanagwɛ tun tora tile wɔɔrɔ, Yezu tagara Betani, Lazari ka dugu la a tun ye Lazari min sanin kunun. 2O yɔrɔ la, u ye dumuni labɛn Yezu ye. Marita le tun be dumuni dira u ma. Lazari fana tun be dumunikɛlaw cɛma. 3- Mariyamu ye daganin dɔ ta, o fanin tun be tulu kasadiman ɲanaman na, min sɔngɔ ka gwɛlɛ kosɔbɛ. A y'o bɔn Yezu seenw kan ka tila k'a kunsigi kɛ k'a seenw jɔsi, soo bɛɛ fara a kasa la. 4Zuda Isikariyɔti, n'o ye kalandenw la dɔ ye, ale min ben'a don bolo la, ale y'a fɔ ko 5mun na u ma tulu kasadiman nin feere warigwɛ deen kɛmɛ saba la, janko k'o wari di fantanw ma. 6A tun y'o kuma nin fɔ, a ma kɛ ko fantanw makari le tun b'a la dɛ, nga soon tun lo. Ale lo tun b'u ka wari mara, ni wari min dira a ma ko a k'a mara, a b'o dumu. 7Yezu y'a fɔ a ye ko: «Muso nin to ɲasuma na, a ye tulu kasadiman nin kɛ ne kan, ne suu donlon kama. 8- Aw bena to ni fantanw ye tuma bɛɛ, nga ne tena kɛ n'aw ye tuma bɛɛ.»
9Zuwifuw caaman tun y'a mɛn ko Yezu be Betani minkɛ, u y'a daminɛ ka na yen, u tun te na Yezu dama kama, nga Lazari fana kama, a tun ye min kunun. 10O la, sarakalasebagaw y'a latigɛ ko Lazari fana ka kan ka faga. 11Bari Lazari kosɔn zuwifuw caaman bɔra olu kɔ ka la Yezu la.
Yezu be taga Zeruzalɛmu mɔgɔbaya la
(Mat 21.1-11; Mar 11.1-11; Luka 19.28-40)
12O dugusagwɛ, jamaba min tun nana ɲanagwɛ nin na, olu y'a mɛn ko Yezu be nana Zeruzalɛmu. 13- U ye tenfuraburuw tigɛ ka bɔ ka taga kunbɛn, u tun be pɛrɛn k'a fɔ ko: «An b'i tanu! E min be nana Matigi tɔgɔ la, Isirayɛli ka masacɛ, Ala ka barika don i la.» 14Yezu ye faliden dɔ sɔrɔ ka yɛlɛ o kan i ko a fɔra Ala ka kuma na cogo min na ko:
15- «*Siyɔnkaw, aw kana siran,
aw ka masacɛ natɔ filɛ,
a be faliden kan.»
16O koo nin kɛtuma na, kalandenw tun ma kɔn k'o faamu, nga Ala ye Yezu boɲa tuma min na, u hakili sɔrɔla ka jigi a la k'o kuma nunu tun sɛbɛnna ale lo koo la. O fana le kɛra a ye. 17Yezu ye Lazari kunun k'a wele ka bɔ kaburu kɔnɔ jama min ɲana, olu y'a koo fɔ mɔgɔw ye. 18Jama tun b'a kunbɛnna bari u tun y'a mɛn ko a y'o kabako kɛ. 19*Fariziɲɛw tora k'a fɔ ɲɔgɔn ye ko u tena se ka foyi ɲa tugu, ko mɔgɔ bɛɛ le be tugur'a kɔ.
Girɛki dɔw b'a fɛ ka Yezu ye
20Girɛki dɔw tun nana ɲanagwɛ nin seen fɛ janko u ka Ala bato. 21U tagara Filipu fɛ min be bɔ Bɛtisayida, Galile mara la, k'a fɔ a ye ko: «N tericɛ, an b'a fɛ ka Yezu ye.» 22Filipu tagar'a fɔ Andere fana ye, u fila bɛɛ jɛnna ka ta'a fɔ Yezu ye. 23Yezu y'u jaabi ko: «Mɔgɔ Dencɛ ka kan ka boɲa sɔrɔ waati min na, o le sera sisan. 24Tiɲɛ tiɲɛ na, ne b'a fɔ aw ye ko ni sumankisɛ ma toli dugukolo la, a be to a kelen, nga n'a tolila, o tuma na a be se ka kisɛ caaman kɛ. 25- Mɔgɔ min b'a fɛ k'a nii kisi, o tigi bena bɔnɔ, ni mɔgɔ min t'a nii jati diɲɛ kɔnɔ, o tigi bena nii banbali sɔrɔ. 26Ni mɔgɔ min b'a fɛ ka baara kɛ ne ye, o tigi ka tugu ne kɔ, ne be yɔrɔ min na, ne ka baarakɛlaw fana bena kɛ o yɔrɔ le la. Ni mɔgɔ min be baara kɛ ne ye, n Faa bena boɲa la o tigi kan.
27Sisan ne nii tɔɔrɔnin lo, ne bena mun le fɔ? N Faa, k'a fɔ ko i ka ne kisi nin waati tɔɔrɔ ma wa? Nga ne nakun le y'o ye. 28N Faa, i k'i yɛrɛ tɔgɔ boɲa!» O waati yɛrɛ la, kumakan dɔ bɔra sankolo la, k'a fɔ ko: «Ne y'a boɲa, ne bena tila k'a boɲa tugu.»
29Jama min tun be yen, olu y'a fɔ ko saan le pɛrɛnna, dɔw ko mɛlɛkɛ dɔ le kumana a fɛ. 30Yezu y'a fɔ u ye tugu ko: «Kumakan min mɛnna, o ma kɛ ne kosɔn, a kɛra aw le kosɔn. 31Diɲɛ kitiwaati sera sisan yɛrɛ, diɲɛ nin kuntigi bena gwɛn ka bila kɛnɛma. 32Ne kɔni, ni ne kɔrɔtara sanfɛ tuma min na, ne bena mɔgɔ bɛɛ sama ka na n fɛ.» 33A tun b'a yɛrɛ ka sacogo le fɔra o kuma nin na. 34- Jama y'a fɔ a ye ko: «An y'a mɛn sariya la ko Ala ka Mɔgɔ wolomanin nin bena to yen kudayi, e do b'a fɔ cogo di ko Mɔgɔ Dencɛ ka kan ka kɔrɔta sanfɛ? Jɔn le y'o Mɔgɔ Dencɛ ye?» 35Yezu y'u jaabi ko: «Yeelen b'aw cɛma yanni dɔɔni halibi. Tuma min na o yeelen b'aw cɛma, aw ka banba ka taama o yeelen nin na, janko suu kana ko ka bali aw la, bari mɔgɔ min be taama dibi la, o tigi t'a taayɔrɔ lɔn. 36Tuma min na yeelen b'aw cɛma, aw k'aw jigi la a kan, janko aw ka se ka kɛ mɔgɔ kɔnɔgwɛninw ye.» Yezu y'o kuma nunu fɔ u ye ka ban tuma min na, a bɔra u cɛma ka taga yɛrɛ dogo u la.
Zuwifuw ma la Yezu la
37Yezu ye kabako caaman kɛ u ɲana, o bɛɛ la u ma l'a la. 38- O cogo la, kira Ezayi ye kuma min fɔ, o kɛra. A tun ko:
«Matigi, jɔn le lara an ka fɔta la?
Matigi y'a ka sebagaya yira jɔn na?»
39U tun te se ka l'a la kuun min na, Ezayi y'o fɔ fana ko:
40- «Ala y'u kɛ fiɲɛntɔw ye
janko u kana yeli kɛ.
A y'u kɛ hakilitanw ye
janko u kana faamuli kɛ.
O la, Ala ko: ‹U te nimisa ka faran u ka kojuguw la,
ne k'u kɛnɛya.› »
41Ezayi y'o kuma fɔ bari a tun ye Yezu ka nɔɔrɔ ye, o la a kumana ale koo la. 42O bɛɛ n'a ta, kuntigi caaman lara a la, nga *Fariziɲɛw ɲasiran kosɔn u tun te sɔn k'u yɛrɛ yira, u tun be siran ko u bena u niin bɔ kalanso koo la. 43Bari u mako tun be adamaden ka boɲa la ka tɛmɛ Ala ta kan.
44O tuma na, Yezu pɛrɛnna ko: «Ni mɔgɔ min lara ne la, o tigi ma la ne dama na, nga Ala min ye n ci, a lara ale la, 45ani mɔgɔ min ye ne ye, o tigi ye n cibaga fana ye. 46Ne nana diɲɛ na i n'a fɔ yeelen, janko mɔgɔ o mɔgɔ lara ne la, o tigi kana to dibi la. 47Ni mɔgɔ min ye ne ka kuma mɛn, n'a ma sɔn k'o bato, a ma kɛ ko ne le b'o tigi kitira, bari n ma na janko ka adamadenw kiti, nga waasa k'u kisi. 48Mɔgɔ min banna ne la ani a ma sɔn n ka kuma ma, o tigi kitibaga be yen, n ye kuma min fɔ, o le ben'a tigi kiti diɲɛ labanlon na. 49Ne ma kuma n yɛrɛ ma, nga n Faa min ye n ci ka na, ne ka kan ka kuma minw fɔ, ale lo y'o fɔ n ye. 50Ani ne b'a lɔn ko nii banbali be sɔrɔ o kuma nin barika la. O le y'a to n Faa ye koo nunu fɔ n ye cogo min na, n fana b'o fɔ ten.»

robotstxt: allowed

filter: keep


text:
Dal 40
Masaba ka ɲumanya
1Dɔnkililabagaw kuntigi ka dɔnkili. Dawuda ka dɔnkili dɔ.
2Ne ye n jigi la Masaba kan kosɔbɛ.
A y'a tulo malo ne fɛ, a ye n kasikan mɛn.
3A ye ne sama ka n bɔ dingɛjugu kɔnɔ,
a ye n bɔ pɔtɔpɔtɔ kɔnɔ.
A ye n lɔ kabakuru kan,
ka n taamacogo ɲa.
4A y'a kɛ ne ye dɔnkilikura l'a ye,
an ka Ala tanu dɔnkili.
Mɔgɔ caaman bena o mɛn,
u bena siran Masaba ɲa, ani k'u jigi la a kan.
5Mɔgɔ min y'a jigi la Masaba kan,
n'a hakili te yɛlɛma dabayakumatigiw fɛ,
n'a fana te mɛnni kɛ galontigɛlaw fɛ,
o tigi dagamunin lo.
6U cayara Masaba ne ka Ala,
i ka kabako n'i ka kolatigɛninw cayara an faan fɛ.
Foyi te ele bɔ.
Ne b'a fɛ k'u koo fɔ, nga ne te se,
bari u cayara kojugu,
n te se k'u bɛɛ koo fɔ.
7- E te saraka, walima sɔnnifɛn wɛrɛ fɛ.
I y'o fɔ ka gwɛya n ye.
E ma saraka jɛnita ɲini,
e ma hakɛ yafa saraka ɲini fana.
8O la, ne ko: «N natɔ filɛ nin ye.
N koo fɔra sɛbɛn min kɔnɔ, o be n fɛ.»
9Ne ka Ala, k'i sago kɛ, o le ka di ne ye.
Ne be n hakili to i ka sariyaw la tuma bɛɛ.
10Ne b'i ka kisili kibaru diman fɔ jamaba cɛma.
E ɲaa b'a la ne ma je dɛ. Masaba, i b'o kala ma.
11Ne m'i ka kotilenninw to n kɔnɔ.
Kisili min be sɔrɔ i fɛ, ne y'o koo fɔ,
n fana y'i ka kantigiya koo fɔ.
Ne m'i ka ɲumanya n'i ka tiɲɛ munumunu,
n m'a munumunu jamaba ɲana.
12- Masaba, kan'a to i ka makari ka ban ne faan fɛ.
E ka ɲumanya n'i ka tiɲɛka ne tanga tuma bɛɛ.
*
13Kojugu caaman be ne lamini, daan t'o la.
Ne ka filiko kunko be ne kan, ne te yeli kɛra tugu.
U ka ca ni n kunsigi ye, ne jigi tigɛra.
14Masaba, sabali ka ne kisi,
na joona ka ne dɛmɛ.
15Mɔgɔ minw b'a fɛ ka ne faga, olu ka maloya ka lɛɛbu.
Minw b'a fɛ ne mako be sa, olu kuun surunin ka kɔsegi.
16Mɔgɔ minw be yɛlɛ ne ma haahaa,
olu nina ka ban maloyakojugu bolo.
17A to e ɲinibagaw bɛɛ ka nisɔndiya,
a to u ka yɛlɛ i kosɔn.
Minw b'a fɛ i k'u kisi,
a to olu k'a fɔ waati bɛɛ la ko: «Masaba ka bon.»
18Ne ye fantan sigɛnbagatɔ ye.
Nga Matigi hakili be ne la.
Ele le ye ne dɛmɛbaga ni ne bɔsibaga ye.
Ne ka Ala, kana mɛn k'o kɛ.


text:
Eza 29
Zeruzalɛmu minɛko n'a bɔsiko
1Bɔnɛ ye Ayirɛli ta ye,
Dawuda tun tagara dugu min kama.
Hali n'aw ye saan kɔnɔ ɲanagwɛw kɛ,
saan o saan,
2ne Masaba bena wili Ariyɛli dugu kama.
Kasikanw bena caya yen!
Joli bena caya yen i ko sarakabɔyɔrɔ la.
3Ne bena na i kama, k'i koori:
ne bena kɛlɛkɛyɔrɔw lɔ i kama,
k'i lamini, k'i datugu.
4I benko bena juguya
fɔɔ i kumakan tena mɛn ɲanaman tugu.
A bena kɛ i ko a be bɔra fɔɔ dugukolo jukɔrɔ,
i ko ŋunuŋunukan, buguri cɛma,
i ko suja kumakan.
5I jugu caaman nunu bena kɛ i ko buguri.
Mɔgɔ fariman nunu n'u caya bɛɛ,
u bena kɛ i ko fɔɲɔ be sumanbugu ta cogo min na.
Yɔrɔnin kelen, ɲatugu ni ɲayɛlɛ cɛ,
6Masaba, Setigi bena i dɛmɛ,
a bena na ni sanpɛrɛn ye,
ni dugukolo yɛrɛyɛrɛ ye,
ni mankanba ye,
ni fununfunun ni fɔɲɔba ye,
ani tasumaba ye.
7Siya caaman minw tun be Ariyɛli kɛlɛla,
mɔgɔ minw bɛɛ tun wilil'a kama,
k'a kɛlɛ, k'a tɔɔrɔ,
o bena kɛ i ko siko,
o bena kɛ i ko sufɛ yelifɛn.
8O bena kɛ i ko kɔngɔtɔ min be
sikora ko a be dumuni kɛra.
Nga a mana kunun,
a kɔnɔ lakolon lo.
Walima minnɔgɔtɔ min be sikora
ko a be jii minna.
Nga a mana kunun,
a kankɔrɔla janin lo,
a fanga dɛsɛnin be.
Siya caaman minw bɛɛ be *Siyɔn kulu kɛlɛla,
olu bɛɛ ka koo bena kɛ ten.
Isirayɛlidenw bena kabakoya
9Aw ka kabakoya haali,
fɔɔ aw dabari be ban.
Aw ɲaa ka fiyɛn,
aw kana yeli kɛ tugu.
Aw ka dɔrɔtɔya kɛ,
nga o kana kɛ duvɛn nɔɔ ye.
Aw ka talontalon,
nga o kana kɛ minnifɛn nɔɔ ye.
10- Bari, Masaba y'aw kɛ hakilitanw ye.
A ye aw kiraw ɲaa tugu,
ka yelikɛlaw ɲaa fin.
11O koo nunu bɛɛ yirali kɛra aw fɛ i n'a fɔ sɛbɛ datugunin ka nɔrɔ, n'u y'a di sɛbɛlɔnbaga dɔ ma ko a k'a kalan. Ale b'u jaabi ko: «N te se k'a kalan! Bari, a datugunin lo ka nɔrɔ.» 12U b'a di sɛbɛlɔnbali dɔ ma k'a fɔ a ye ko: «Nin kalan.» Ale b'u jaabi ko: «N te se sɛbɛkalan na.»
13- Matigi ko:
«Mɔgɔ nunu be ne boɲa u daa la dɔrɔn,
nga u dusu yɔrɔ ka jan ne la.
U be min kɛ k'u be siran ne ɲa,
o ye adamadenw ka landa dama le ye.
O ye kodegeta le ye.
14- O kama, ne bena taga ɲa
ka kabakokow kɛ ka yira u la.
Lɔnnikɛlaw ka lɔnni bena dɛsɛ,
hakilitigiw ka hakilitigiya bena cɛn.»
Koɲagami
15Mɔgɔ minw b'u ka koow kɛ dogo la,
k'u ka kolatigɛninw dogo Masaba la,
bɔnɛ ye u ta ye!
O b'u ka dibidibikow kɛ k'a fɔ ko:
«Jɔn ɲaa b'an na?
Jɔn le b'an kɔlɔsira?»
16- Iye! Nin ye mun koɲagami ye?
K'a fɔ ko dagadilanbaga ye bɔgɔmana ye!
Fɛɛn dilannin be se k'a fɔ a dilanbaga ye ko:
«E ma ne dilan» wa?
Daga be se k'a fɔ dagadilanbaga ye ko:
«I te foyi lɔn» wa?
17Yanni dɔɔni, dɔɔni dɔrɔn,
Liban tuu bena yɛlɛma ka kɛ yiriforo ye,
yiriforo be kɛ tuu ye.
18O loon na, tulogwerenw bena sɛbɛ nin kɔnɔnakuma mɛn,
fiɲɛntɔw bena bɔ dibi la,
u ɲaa bena yeli kɛ.
19Mɔgɔmajigininw bena nisɔndiya
Masaba barika la.
Dɛsɛbagatɔw bena nisɔndiya
Isirayɛli ka Ala barika la.
20Bari, mɔgɔfariman tena kɛ yen tugu.
Minw mako te Ala la,
olu bena tunu.
Minw bɛɛ ka miiriya be kojugu kan,
olu bena halaki ka bɔ yen:
21minw be tiɲɛtigi jalaki,
minw be jaan la kuma ɲafɔtuma kititigɛyɔrɔ la,
k'a kɛ u be mɔgɔ jalakibali jalaki.
Isirayɛlidenw bena faamuli kɛ
22O kama, Masaba,
min ye Ibrayima kunmabɔ,
ale b'a fɔ Isirayɛlidenw ye ko:
«Aw tena dɔgɔya sɔrɔ tugu,
maloya tena aw sɔrɔ tugu.
23Bari, ne bena deen minw di aw ma,
ni aw y'o ye tuma min na,
aw bena ne ka senumanya boɲa,
aw ben'a lɔn ko ne ye Yakuba ka Ala senuman ye,
aw bena yɛrɛyɛrɛ ne,
Isirayɛli ka Ala ɲakɔrɔ.
24Hakili te minw fɛ,
olu bena hakili sɔrɔ.
Minw be dajukɔrɔkumaw fɔ,
olu bena sɔn kalan ma.»


text:
Dal 28
Dɛmɛɲini daalili
1Dawuda ka dɔnkili dɔ.
Masaba, ne be kasira ele le kɔ.
Ele le ye ne tangakabakuru ye
fɔɔ e ka ne lamɛn.
N'o tɛ kɔni, ne ni lahara taabagaw bena kɛ kelen ye.
2Ni ne y'i daali,
ni ne ye n bolow wili e ka sigiyɔrɔ faan na,
e ka ne lamɛn.
3Kana ne minɛ mɔgɔjuguw minɛcogo la,
minw b'a fɔ u tɔɲɔgɔnw ye ko hɛrɛ le be yen,
k'a sɔrɔ kojugu lo b'u kɔnɔ.
4- U ka kɛwaliw ɲɔgɔn kɛ u la,
u ka kojuguw ɲɔgɔn kɛ u la.
U minɛ i ko u y'u mɔgɔɲɔgɔnw minɛ cogo min na.
A kɛ u ka kojugu ka kɔsegi u yɛrɛ kan.
5U kɔni te Masaba ka kɛta jati,
u mako t'a ka baara la.
U halaki Masaba, kan'a to u be segi ka wili tugu.
6Masaba ka tanu,
bari a ye ne ka daalili lamɛn.
7Masaba le be fanga di ne ma ka n tanga fana.
Ne ye n yɛrɛ kalifa a ma, a ye n dɛmɛ.
Ne nisɔn ka di kosɔbɛ, ne b'a tanu ni dɔnkili ye.
8Ale lo be fanga di a ka jama ma.
A ka mɔgɔwolomanin dogoyɔrɔ n'a kisiyɔrɔ lo.
9Masaba, e ka jama kisi, ka barika don u la.
Kɛ u marabaga ye, k'u dɛmɛ tuma bɛɛ la.


text:
Lok fɔlɔ 23
1- Dawuda kɔrɔla kosɔbɛ tuma min na, a y'a dencɛ Solomani sigi masaya la Isirayɛlidenw kunna. 2A ye Isirayɛlidenw ɲamɔgɔw bɛɛ lajɛn fana, ni sarakalasebagaw ni Levi kɔmɔgɔ tɔw.
3U ye Levi kɔmɔgɔ cɛdenw jati, k'a ta mɔgɔw ma minw sii sera saan bi saba ma, ani minw tɛmɛna o kan. U tun kɛra mɔgɔ waa bi saba ni waa seegi (38 000) ye. 4Dawuda k'olu cɛma mɔgɔ waa mugan ni naani (24 000) ka bila Masaba ka soo kɔnɔ baara kɔlɔsili kama, ko mɔgɔ waa wɔɔrɔ (6 000) ka kɛ kititigɛlaw ye, 5mɔgɔ waa naani (4 000) ka kɛ daa kɔlɔsibagaw ye, mɔgɔ waa naani ka kɛ Masaba tandobagaw ye, n'u be to k'a tanu ni fɔlikɛminanw ye ale ye minw dilan o kama.
6Dawuda y'u tilantilan jɛnkulu jɛnkulu, ka kɛɲɛ ni Levi deenw ye, minw ye Gɛrisɔn ni Keyati, ani Merari ye.
7Gɛrisɔn deenw ye Layedan ni Simeyi ye. 8Layedan deenw tun ye mɔgɔ saba ye, Yeyɛli ye kɔrɔ ye, Zetamu ni Yowɛli ka tugu. 9Simeyi deenw tun ye saba ye, Selomiti ni Aziyɛli, ani Aran. Olu le ye Layedan kɔmɔgɔw ka gwatigiw ye. 10Simeyi deenw tun ye mɔgɔ naani ye: Yaati ni Ziza, ani Yewusi ni Beriya. 11Yaati le tun ye kɔrɔ ye, Ziza ka tugu. Yewusi ni Beriya ma deen caaman sɔrɔ, o la, jatili kɛwaati la, u ye olu kori k'u kɛ soo kelen mɔgɔw ye.
12Keyati deenw tun ye mɔgɔ naani ye, Amuramu ni Yiseyari, ani Eburɔn ni Uziyɛli ye. 13- Amuramu deenw tun ye Arɔn ni Musa ye. Arɔn wolomana ka bila a daan na Ala ka yɔrɔ baara kama, Ale n'a kɔmɔgɔw ka to ka wusulan jɛni Masaba ye, k'a ka baara kɛ, ani ka to ka duba kɛ mɔgɔw ye Masaba tɔgɔ la tuma bɛɛ. 14Musa kɛra Ala ka mɔgɔ ye, a deenw ni Levi kɔmɔgɔ tɔw le korila ka jati. 15Musa deenw tun ye Gɛrisɔn ni Eliyezɛri ye. 16Gɛrisɔn deen fɔlɔ ye Sebuyɛli ye. 17Eliyezɛri deen fɔlɔ tun ye Ereyabiya ye, a ma deen wɛrɛ sɔrɔ tugu. Nga Ereyabiya deenw cayara kosɔbɛ.
18Yiseyari deen fɔlɔ tun ye Selomiti ye.
19Eburɔn deen fɔlɔ tun ye Yeriyawu ye, a deen filanan ka kɛ Amariya ye, sabanan ka kɛ Yaaziyɛli ye, naaninan ka kɛ Yekameyamu ye.
20Uziyɛli deen fɔlɔ tun ye Mise ye, a filanan kɛra Yisiya ye.
21Merari deenw tun ye Mali ni Musi ye. Mali deenw tun ye Eleyazari ni Kisi ye. 22Eleyazari sara, a ma dencɛ sɔrɔ, nga a tun ye denmusow le sɔrɔ. Kisi deenw y'u furu, olu minw tun y'u balimaw ye. 23Musi deenw tun ye mɔgɔ saba ye, Mali ni Edɛri, ani Yeremɔti.
24Olu le ye Levi kɔmɔgɔw ye, ka kɛɲɛ n'u ka gwasow ye, ani u ka gwatigiw. Ka kɛɲɛ ni jati ye min tun kɛra, u tun ye mɔgɔ kelen kelen bɛɛ tɔgɔ sɛbɛn. N'u tun ye saan mugan, walima mugan ni kɔ sɔrɔ tuma min na, u tun be Masaba ka soo kɔnɔ baara daminɛ.
25Bari Dawuda tun y'a fɔ ko Masaba, Isirayɛli ka Ala ye hɛrɛ kɛ a ka jama ye, ani ko a siginin be Zeruzalɛmu tuma bɛɛ. 26- K'o la, Levi kɔmɔgɔw tena fanibugu nin ta tugu ka yaala n'a ye, minan minw bilar'a baara kama, u tena olu fana ta ka yaala n'u ye. 27Ka kɛɲɛ ni Dawuda ka kuma laban ye, Levi kɔmɔgɔw jatira k'a ta sanmuganden ma fɔɔ ka yɛlɛ. 28- U tun be Arɔn kɔmɔgɔw dɛmɛ baara la Masaba ka soo kɔnɔ, ka to ka luu kɔnɔnaw ni sodenninw kɔlɔsi, ka Ala ka minanw bɛɛ saniya, ani ka baara wɛrɛw kɛ o yɔrɔ la. 29Buru minw tun be to ka bila Ala ɲakɔrɔ, u tun b'o baara kɛ, ani ka mugu koo ɲanabɔ min tun ye suman saraka ye: ŋɔmi, fununan ma don minw na, ni takula, ani furufuru. Olu fana le tun be sumanikɛminanw sifa bɛɛ kunna. 30U ka baara tun ye nin ye: sɔgɔma ni wulafɛ, u be na Masaba tanu ani k'a boɲa. 31U tun b'o kɛ fana saraka jɛnitaw bɛɛ bɔtuma na Masaba ɲakɔrɔ, lafiɲɛlon na, ni kalokura ɲanagwɛ la, ani ɲanagwɛ dɔ wɛrɛw la. U tun be baara kɛ a ɲakɔrɔ tuma bɛɛ ka kɛɲɛ ni mɔgɔda ye min latigɛra. 32U tun be Ɲɔgɔnkunbɛn fanibugu kɔlɔsi, ani Yɔrɔ Senuman. U tun be to ka Arɔn kɔmɔgɔw ka fɔtaw bato Masaba ka soo kɔnɔ baara la, olu minw ye u balimaw ye.


text:
Eze 31
Ezipiti masacɛ be suma ni sɛdiriyiriba ye
1Isirayɛlidenw minɛnin kɔ ka taga jamana wɛrɛ la, o saan tan ni kelennan kalo sabanan tile fɔlɔ loon, Masaba kumana ne fɛ ko: 2«Adamaden, a fɔ Ezipiti masacɛ n'a ka jama bɛɛ ye ko:
‹E ni jɔn ka kan boɲa la?
3Miiri Asiri jamana koo la,
a tun be i ko Liban yiriba.
A bolow tun ka ɲi,
a suma tun ka di,
a tun ka jan fɔɔ a kuun sera fɔɔ sankaba ma.
4Sanji y'a kɛ a boɲana,
dugukolo jukɔrɔ jii y'a kɛ a jaɲana.
O jii nin bɔra ka woyo k'a lamini
ka taga se fɔɔ kongo kɔnɔ yiriw bɛɛ ma.
5O la, a jaɲa tɛmɛna kongo kɔnɔ yiriw bɛɛ kan.
A bolow cayara, ka jaɲa jii caya kosɔn.
6Kɔnɔ bɛɛ tun be na u ɲagaw la a bolow kan.
Kongosogo bɛɛ tun be wolo a kɔrɔ.
Siyababa bɛɛ tun siginin be a suma kɔrɔ.
7A tun ka ɲi kosɔbɛ, a tun ka jan,
a bolow fana tun ka jan,
bari a liliw donna fɔɔ ka se jii caaman yɔrɔ la.
8- Ala ka yɔrɔɲuman sɛdiriyiribabaw si tun t'a bɔ,
sipɛrɛyiri si bolow tun t'a taw bɔ,
pilatanisun si tun te se ka suma n'a ye
a ka cɛɲa kosɔn.
Ala ka yɔrɔɲuman yiri si tun t'a bɔ cɛɲa na.
9Ne y'a ɲa n'a bolo caaman ye,
a tun cɛɛ ka ɲi ka tɛmɛ
Ala ka yɔrɔɲuman yiri bɛɛ kan.›
Yɛrɛboɲa be yiri min na, o halakiko
10«O la, ne Matigi, Masaba ko:
‹A jaɲana fɔɔ a kuun sera sankaba ma,
a y'a yɛrɛ boɲa a jaɲa kosɔn.
11O la, ne y'a bila k'a don siyaw ka kuntigi bolo.
Ale ben'a sara ka kɛɲɛ n'a ka juguya ye.
12Siya minw ka jugu ni siya tɔw ye,
olu y'a tigɛ k'a to yen.
A bolow karila ka ben kuluw kan,
ni kulu furancɛw bɛɛ la jamana kɔnɔ.
Dugukolo kan siya bɛɛ bɔr'a suma kɔrɔ k'a to yen.
13Kɔnɔ bɛɛ nana sigi yiri bennin nin kan,
kongosogo bɛɛ nana la a bolow cɛma.
14O kɛra janko jida la yiri wɛrɛ si kan'a yɛrɛ boɲa
k'a kuun kɔrɔta ka se fɔɔ sankaba ma.
Yiri wɛrɛ minw ye jii caaman sɔrɔ ka se ale ta ma,
olu si kana jaɲa ten.
Bari a latigɛra ko u bɛɛ be sa i ko adamadenw,
u be kori ni lahara taabagaw ye.› »
15Matigi, Masaba ko:
«Sɛdiriyiriba nin tagara lahara loon min na,
ne y'a kɛ dugukolo jukɔrɔ jii kasir'a kosɔn.
Ne ye jii nin bɔyɔrɔw datugu,
jii caaman nin ma se ka bɔ.
Ne ye dibi bila Liban na a kosɔn.
Kongo kɔnɔ yiriw bɛɛ jara.
16Ne y'a kɛ a benna loon min na,
ka fara lahara mɔgɔw kan,
siyaw yɛrɛyɛrɛla siranya bolo a benkan kosɔn.
O tuma na, Ala ka yɔrɔɲuman yiriw bɛɛ,
ni Liban yiri ɲumaman,
yiri minw bɛɛ tun be jii caaman sɔrɔ ka kɔrɔ,
olu nisɔn diyara dugukolo jukɔrɔla la.
17Mɔgɔ minw tun sigir'a suma kɔrɔ,
n'u tun y'a jɛnɲɔgɔnw ye siyaw cɛma,
olu fana jigira n'a ye kaburu kɔnɔ,
ka fara mɔgɔw kan,
minw fagara ni murujan ye.
18Ala ka yɔrɔɲuman yiri si te se ka suma n'i ye
nɔɔrɔ ni boɲa na.
O bɛɛ n'a ta, ele ni olu bena don dugukolo jukɔrɔ.
Mɔgɔ minw fagara ni murujan ye,
i bena la olu ni kɛnɛkɛnɛbaliw cɛma.
O koo nin le bena Ezipiti masacɛ n'a ka jama bɛɛ sɔrɔ.
Ne Matigi, Masaba le ko ten.»


text:
Ɛsi 1
Masacɛ Sirusi be sira di ko Alabatoso ka lɔ
1- Kira Zeremi tun ye kuma min fɔ Masaba barika la, janko o koow ka kɛ, Masaba ye hakili di Pɛrɛsi masacɛ Sirusi ma, a ka masaya saan fɔlɔ la ko a ka kuma nin fɔ ani k'a kɛ sɛbɛ ye k'a ci a ka mara bɛɛ la ko: 2- «Pɛrɛsi masacɛ Sirusi le ye kuma nin fɔ ko: ‹Masaba, Sankolotigi Ala ye ne kɛ masa ye jamana bɛɛ kunna, ale yɛrɛ fana le y'a ɲini ne fɛ ko n ka ta'a batoso lɔ Zeruzalɛmu, Zuda mara la. 3Aw jamanadenw cɛma, mɔgɔ o mɔgɔ y'a ka mɔgɔ ye, aw ka taga Zeruzalɛmu, Zuda mara la ka Masaba, Isirayɛli ka Ala ka soo lɔ, ale Ala min be Zeruzalɛmu. Aw ka Ala ka to n'aw ye. 4Jama nin tɔɔ be mara o mara kɔnɔ, o yɔrɔ mɔgɔw ka warigwɛ, ni sanu, ani minanw ni begɛnw di u ma, ani k'u boɲa ni fɛɛnw ye Ala ka soo lɔko kama Zeruzalɛmu.› »
5A kɛra ten, gwatigi minw ye Zuda kɔmɔgɔw ye, ni Bɛnzamɛn kɔmɔgɔw, ani sarakalasebagaw, ni Levi kɔmɔgɔ tɔw, ani Masaba tun ye miiriya don mɔgɔ o mɔgɔ la, u bɛɛ wilila ka taga Zeruzalɛmu k'a ka soo lɔ. 6U sigiɲɔgɔnw bɛɛ ye warigwɛ ni sanu, ani minanw ni begɛnw ani fɛɛn sɔngɔgwɛlɛnw d'u ma. O be danna boɲafɛnw na. 7Masacɛ Nabukodonozɔri tun ye Masaba ka soo kɔnɔ minan minw ta Zeruzalɛmu ka taga u bila a ka joso kɔnɔ, Pɛrɛsi masacɛ Sirusi ye olu ta k'u di. 8Sirusi tun y'a fɔ ko nafolomarabaga Mitiredati k'o bɔ k'u jati k'u di Zuda kɔmɔgɔw ɲamɔgɔba Sɛsibasari ma. 9Minan nunu daa filɛ: tasa sanulaman bi saba, ani tasa warigwɛlaman waa kelen (1 000), ni muru mugan ni kɔnɔntɔn, 10ani filen sanulaman bi saba, ni filen sifa wɛrɛ warigwɛlaman kɛmɛ naani ni tan, ani minan dɔ wɛrɛw waa kelen. 11Sanuminan ni warigwɛ ta bɛɛ tun bɛnna waa duuru ni kɛmɛ naani (5 400) ma. Sɛsibasari y'u bɛɛ ta Babilɔni ka taga n'u ye Zeruzalɛmu u bɔtuma na jɔnya la ka taga.


text:
Bɔk 35
Lafiɲɛlon
1Musa ye Isirayɛli jama bɛɛ lajɛn k'a fɔ u ye ko: «Masaba y'a fɔ ko aw ka koo minw kɛ, olu filɛ nin ye: 2- Aw ka baara kɛ tile wɔɔrɔ kɔnɔ, nga tile wolonwulanan loon ka kɛ lafiɲɛlon ye aw fɛ, o ka labila a ye. Ni mɔgɔ o mɔgɔ ye baara kɛ o loon na, o ka faga. 3Aw kana tasuma mana aw ka sigiyɔrɔ la lafiɲɛlon na.»
Jama be boɲafɛnw di batolikɛso baara kama
4- Musa y'a fɔ Isirayɛli jama bɛɛ ye ko Masaba y'a fɔ ko: 5«Aw ka dɔ bɔ aw bololafɛnw na k'a di Masaba ma. Mɔgɔ o mɔgɔ dusu ka di o kɛli la, o tigi ka na o di Masaba ma: sanu ni warigwɛ ni zira, 6jese kɔlɔbolaman, ni jese wulenman, ani jesewulen cɔncɔn, ni jese ɲanaman, ani baasi fana, 7sagajigigolo, u ye minw wulen, ani golo minw ka kɛnɛ, ni akasiyayiri, 8ani fitinɛ tulu, ni fɛɛn kasadimanw, u bena minw kɛ ka tulu mɔnta ni wusulan kasadiman dilan. 9U ka na ni kabakuru kɔlɔbolaman dɔw, ani kabakuru sɔngɔgwɛlɛn dɔ wɛrɛw ye fana k'o kɛ sarakalasebagaw kuntigi ka fani n'a disilafani kan.
10- «Minw bɛɛ be bololabaara lɔn aw cɛma, Masaba ye fɛɛn minw koo fɔ, olu ka na o dilan, 11fanibugu n'a kuun birifɛn, ani a fani minɛfɛnw, n'a lɔgɔw, ni banabiriw, ni tutunanw, ani u jusigilanw, 12kɛsu n'a talɔgɔw n'a datugulan, ni soo cɛtigɛfani, 13tabali n'a talɔgɔw, n'a minanw bɛɛ ani buru min dira Ala ma, 14fitinɛ, n'a minanw bɛɛ, a fitinɛ dagaw ni fitinɛ tulu, 15wusulan jɛniyɔrɔ n'a talɔgɔw, ani tulu mɔnta ni wusulan kasadiman, ani fanibugu dalafani, 16saraka jɛnita bɔyɔrɔ n'a kɔnɔna tɛmɛ ziralaman, n'a talɔgɔw n'a minanw bɛɛ, ani tasaba n'a jusigilan, 17ni lukɛnɛ laminifaniw, ani a tutunanw, n'u jusigilanw, ani luu dondalafani, 18fanibugu gweenw ni luu taw, n'u juruw, 19sarakalasebaga faniw: sarakalasebaga Arɔn ka baarakɛfaniw n'a dencɛw taw, u be minw don k'u ka sarakalasebaara kɛ Yɔrɔ Senuman na.»
20Isirayɛli jama bɛɛ bɔra Musa kɔrɔ ka taga.
21Mɔgɔ o mɔgɔ dusu tun ka di, olu bɛɛ nana u yɛrɛ ma ni boɲafɛn ye k'o di Masaba ma, Ɲɔgɔnkunbɛn fanibugu lɔbaara n'a kɔnɔ baara bɛɛ kama, ani janko sarakalasebagaw ka faniw ka se ka dilan.
22Mɔgɔw bɛɛ, muso fara cɛɛw kan, minw dusu tun ka di, olu nana ni sanufɛn sifaw bɛɛ ye: tulolataw, ani bololataw, ni kannataw, ani dulontaw fani na. U kelen kelen bɛɛ nana n'u ye k'u fifa Masaba ɲakɔrɔ k'o d'a ma. 23Jese kɔlɔbolaman, ni jese wulenman, ani jesewulen cɔncɔn, ni jese ɲanaman, ani baasi fana, ni sagajigigolo, u ye minw wulen, ani golo minw ka kɛnɛ, o fɛɛn o fɛɛn nunu tun be mɔgɔ o mɔgɔ bolo, o tigi nana n'o ye. 24Mɔgɔ o mɔgɔ tun b'a fɛ ka warigwɛ ni zira di, olu nana o di Masaba ma. Akasiyayiri tun be mɔgɔ o mɔgɔ fɛ, n'o be bɛn baara dɔ ma, olu nana n'o ye. 25Muso minw bɛɛ be se baara la, olu ye paratali kɛ ka na n'u ka fɛɛn parataninw ye: jese kɔlɔbolaman, ni jese wulenman, ni jesewulen cɔncɔn, ani jese ɲanaman. 26Muso minw bɛɛ be se paratali la, olu ye baasi parata. 27Jama ɲamɔgɔw nana ni kabakuru kɔlɔbolamanw ani kabakuru sɔngɔgwɛlɛn tɔ nunu ye minw ka kan ka nɔrɔ sarakalasebagaw kuntigi ka fani n'a ka disilafani na. 28U nana ni tulu ye, dɔ ka kɛ fitinɛ ta ye, dɔ ka kɛ tulu mɔnta ye, dɔ ka kɛ wusulan kasadiman dilan ta ye. 29Masaba tun ye fɛɛn min fɔ Musa ye ni Musa y'o fɔ Isirayɛlidenw ye, k'u ka baara min kɛ, mɔgɔ minw dusu tun ka di, muso fara cɛɛw kan, u nana ni diyanaboɲafɛnw ye k'u di Masaba ma o baara kama.
Besalɛli ni Ooliyabu be baara nin kɛ
30- Musa y'a fɔ Isirayɛlidenw ye ko: «A filɛ, Masaba ye Zuda kɔmɔgɔ Huri deen Uri dencɛ Besalɛli woloma, 31a y'a Nii don a la, ka see ni hakili d'a ma, ani lɔnniya, janko a ka se ka bololabaara sifa bɛɛ kɛcogo lɔn, 32ka see d'a ma a ka nigɛ dilan: sanulaman, ni warigwɛlaman, ni zira ta, 33ka kabakuru sɔngɔgwɛlɛnw lɛsɛ ani k'u kɛ nigɛ kan, ka yiri lɛsɛ, ani ka bololabaara sifa bɛɛ kɛ. 34A fana ye see d'a ma ka mɔgɔw kalan, ale ni Dan kɔmɔgɔ Ayisamaki dencɛ Ooliyabu. 35Kabakuru sɔngɔgwɛlɛ ɲɛgɛncogo sifa bɛɛ, ni jaa kɛcogo, a y'o see d'u ma, ani jeseɲuman sɔgɔcogo, a kɔlɔbolaman fara wulenman kan, ani a wulenman cɔncɔn, ni jese ɲanaman sɔgɔcogo, n'a dancogo. A y'o bɛɛ kɛ see d'u ma, ani baara sifa wɛrɛw bɛɛ, walima bololabaarakɛla be se ka fɛɛn o fɛɛn min kɛ.


text:
Ɔrɔ 12
Batoli ɲanaman
1N balimaw, ne b'aw daali Ala ka makari kosɔn ko aw k'aw yɛrɛ kɛ saraka ɲanaman ye, min saniyanin lo, n'a ka di Ala ye: o le bena kɛ aw ka batoli ɲanaman ye. 2Aw kana aw yɛrɛ kɛɲɛ ni bii diɲɛ ye, nga aw ye hakilikura min sɔrɔ, aw jogo ka yɛlɛma ka kɛɲɛ n'o ye, janko aw ka se ka Ala sago lɔn, o min ye koɲuman ye, min ka di Ala ye, n'a dafanin be.
Jɛnɲɔgɔnyakura
3Ala ye nɛɛma min kɛ ne ye, o kosɔn, ne b'a fɔ aw bɛɛ ye ko aw kana aw yɛrɛ boɲa k'a dama tɛmɛ, aw k'aw yɛrɛ majigi ka kɛɲɛ ni jigi ye, Ala ye min di aw ma. 4Yɔrɔ caaman b'an farisogo la, u bɛɛ ka baara te kelen ye fana. 5- O cogo la, an minw lara Krista la, an n'an ka caya bɛɛ, an jɛnna ka kɛ farisogo kelen ye. 6Ala ye nɛɛma kɛ an ye ka seko minw d'an ma, an bɛɛ ta te kelen ye. Kiraya le dira dɔ ma wa? O tigi k'o kɛ ka kɛɲɛ n'a ka lanaya ye. 7Baara kɛ see le dira dɔ ma wa? O tigi ka banba k'o kɛ. Mɔgɔ kalan see le dira dɔ ma wa? O tigi ka banba ka mɔgɔw kalan. 8- Mɔgɔ ladi see dira min ma, o tigi k'o kɛ. Ka mɔgɔw sɔn fɛɛn na, o see dira mɔgɔ min ma, o tigi k'o kɛ, a kana sigasiga. Ka kɛ ɲamɔgɔ ye, o see dira min ma, o tigi ka banba k'o kɛ. Mɔgɔ min be makari, o tigi k'o kɛ ni nisɔndiya ye. 9Kanuyasɔbɛ ka sɔrɔ aw dusu la. Aw ka kojugu dabila, ka koɲuman kɛ kosɔbɛ. 10Kanuya min be badenya la, o sababu la, aw ka ɲɔgɔn minɛ, k'aw tɔɲɔgɔnw jati k'u ka fisa n'aw ye. 11Aw ye jija, aw kana kɛ salabagatɔw ye, aw ka banba ka baara kɛ Matigi ye. 12Jigi min b'aw la, aw ka nisɔndiya o kosɔn, tɔɔrɔ tuma, aw ka muɲu, aw ye jija ka Ala daali. 13Aw ye banba ka Ala ka mɔgɔw dɛmɛ u dɛsɛyɔrɔ la, ka mɔgɔ wɛrɛw ladon. 14- Mɔgɔ minw b'aw tɔɔrɔ, aw ka duba kɛ o tigiw ye, aw ka duba kɛ dɔrɔn, aw kana dangali kɛ. 15Mɔgɔ minw be nisɔndiya la, aw ye nisɔndiya ni olu ye, minw be kasi, aw ye kasi ni olu ye fana. 16- Bɛɛn ka sɔrɔ aw ni ɲɔgɔn cɛ. Aw kana aw yɛrɛ boɲa, k'aw yɛrɛ jati kolɔnbagaw ye, aw k'aw yɛrɛ majigi. 17Aw kana kojugu juru sara, aw ye jija ka koɲuman kɛ mɔgɔw bɛɛ ye. 18Aw k'aw seko bɛɛ kɛ ka to hɛrɛ la ni mɔgɔ bɛɛ ye, n'o be se ka kɛ. 19- Ne teriw, aw kana aw mɔnɛ bɔ, aw k'o to Ala ma, bari a fɔra Ala ka kuma na ko: «Mɔnɛbɔko ye ne ta ye, ne le be juru sara.» Matigi ko ten. 20- Nga:
«Ni kɔngɔ b'i jugu la, dumuni d'a ma.
Ni minnɔgɔ b'a la, jii d'a ma.
N'i y'o kɛ, a bena kɛ
i ko i be takami le bon a kunna.»
21I kan'a to kojugu ka se i kɔrɔ, nga i ka see kojugu kɔrɔ koɲuman barika la.


text:
Nee 11
Zuwifu minw nana Zeruzalɛmu
1Jama ɲamɔgɔw nana sigi Zeruzalɛmu. Jama tɔw ye kala la janko k'u tilan sigiyɔrɔ tan. Sigiyɔrɔ kelen ka na sigi Zeruzalɛmu kɔnɔ, min ye dugu senuman ye, tɔw ka to dugu tɔɔ nunu kɔnɔ. 2Mɔgɔ minw sɔnna u yɛrɛ ma k'olu bena sigi Zeruzalɛmu, jama ye duba kɛ olu ye.
3- Mara nin kɔnɔ ɲamɔgɔ minw sigira Zeruzalɛmu, olu le ye nunu ye: Isirayɛlidenw bɛɛ, ni sarakalasebagaw, ni Levi kɔmɔgɔ tɔw, ni Ala ka soo kɔnɔ baarakɛlaw, ani Solomani ka baaradenw kɔmɔgɔw, olu dɔw tagara sigi u ka yɔrɔw la u ka duguw kɔnɔ Zuda mara la. 4Zuda ni Bɛnzamɛn kɔmɔgɔ dɔw sigira Zeruzalɛmu dugu kɔnɔ.
Zuda kɔmɔgɔ minw sigira yen, o ye: Pɛrɛti kɔmɔgɔ dɔ, Maalalɛli deen Sefatiya deen Amariya dencɛ Zakari deen Uziya dencɛ Ataya ye, 5ani Siloni kɔmɔgɔ Zakari deen Yozaribu deen Adaya deen Azaya deen Koloze deen Baruki dencɛ Maaziya ye.
6Pɛrɛti kɔmɔgɔ minw sigira Zeruzalɛmu, olu bɛɛ lajɛnnin tun ye mɔgɔ kɛmɛ naani ni bi wɔɔrɔ ni seegi ye. U bɛɛ tun be se u yɛrɛ kɔrɔ.
7Bɛnzamɛn kɔmɔgɔ minw sigira Zeruzalɛmu, o ye: Yesaya deen Itiyɛli, deen Maaziya deen Kolaya deen Pedaya deen Yowɛdi deen Mesulamu dencɛ Salu ye, 8ni Gabayi ni Salayi minw fana tugura ale kɔ. Olu bɛɛ lajɛnnin kɛra mɔgɔ kɛmɛ kɔnɔntɔn ni mugan ni seegi ye. 9Zikiri dencɛ Yowɛli le tun y'u ɲamɔgɔ ye, ani Senuwa dencɛ Yewuda tun y'ale ka lankan ye dugu nin kɔnɔ.
10Sarakalasebaga minw sigira Zeruzalɛmu, olu filɛ: Yoyaribu dencɛ Yedaya, ni Yakin, 11ani Ayitubi deen Merayɔti deen Sadɔki deen Mesulamu deen Ilikiya dencɛ Seraya, ale tun ye Ala ka soo ɲamɔgɔ ye, 12n'u baden minw tun be baara kɛ Ala ka soo kɔnɔ, olu bɛɛ lajɛnnin tun kɛra mɔgɔ kɛmɛ seegi ni mugan ni fila ye. Malikiya deen Pasewuri deen Zakari deen Amusi deen Pelaliya deen Yerowamu dencɛ Adaya, 13n'ale badenw, minw tun ye gwatigiw ye, olu bɛɛ lajɛnnin kɛra mɔgɔ kɛmɛ fila ni bi naani ni fila ye. Ani Imɛri deen Mesilemɔti deen Azayi deen Azareyɛli dencɛ Amasayi, 14n'a badenw, olu bɛɛ lajɛnnin tun kɛra mɔgɔ kɛmɛ ni mugan ni seegi ye, cɛfariw tun lo. Gedolimu dencɛ Zabidiyɛli le tun y'u ɲamɔgɔ ye.
15Levi kɔmɔgɔ minw sigira Zeruzalɛmu, o ye: Buni deen Asabiya deen Azirikamu deen Asuba dencɛ Semaya ye, 16ani Sabitayi ni Yozabadi, olu le tun be Levi kɔmɔgɔw ɲafɛ n'u be to ka kɛnɛma koow ɲanabɔ Ala ka soo kɔnɔ. 17Ani Azafu deen Zabidi deen Mika dencɛ Mataniya, ale lo tun be to ka bila Ala daalili ɲafɛ, Bakibukiya ka tugu ale kɔ u badenw cɛma, ani Yedutun deen Galali deen Samuwa ka dencɛ Abida. 18Levi kɔmɔgɔw bɛɛ lajɛnnin minw tun be dugu senuman nin kɔnɔ, olu tun kɛra mɔgɔ kɛmɛ fila ni bi seegi ni naani ye.
19Daa kɔlɔsibaga minw sigira Zeruzalɛmu, o filɛ: Akubu ni Talimɔn ani u baden daa kɔlɔsibagaw bɛɛ lajɛnnin tun ye mɔgɔ kɛmɛ ni bi wolonwula ni fila ye.
20Isirayɛliden tɔw, ni sarakalasebagaw, ni Levi kɔmɔgɔ tɔw, u kelen kelen bɛɛ tagara sigi u yɛrɛ faso la Zuda mara duguw kɔnɔ. 21Minw tun be baara kɛ Ala ka soo kɔnɔ, olu sigira Ofɛli tintin kan, Siha ni Gisipa tun kɛra olu ɲamɔgɔw ye. 22Levi kɔmɔgɔ minw tun be Zeruzalɛmu, olu ɲamɔgɔ tun ye Mika deen Mataniya deen Asabiya deen Bani dencɛ Uzi ye, Azafu kɔmɔgɔw dɔ tun lo, minw tun ye dɔnkililabagaw ye Ala ka soo kɔnɔ. 23Dɔnkililabaga nunu tun ka kan ka baara min kɛ loon o loon, masacɛ tun y'o latigɛ. 24Mesezabeyɛli dencɛ Petaya min tun ye Zuda dencɛ Zera kɔmɔgɔw dɔ ye, masacɛ ye ale sigi k'a kɛ jama ka koo ɲanabɔbaga ye.
Zuwifu minw sigira mara nin kɔnɔ
25Zuda kɔmɔgɔ dɔw sigira dugu minw kɔnɔ, o filɛ: Kiriyataraba n'a maraw, ani Dibɔn n'a maraw, ani Yekabiseyɛli n'a maraw, 26ni Yesuwa ni Molada ni Bɛtipɛlɛti, 27ani Asarisuwali, ni Bɛriseba n'a maraw la, 28ani Sikilagi ni Mekona n'a maraw la. 29U dɔw sigira fana Ɛnrimɔn ni Soreya ani Yarimuti, 30ani Zanowa ni Adulamu n'u maraw, ni Lakisi n'a kongo kɔnɔ, ani Azeka n'a maraw la. U sigira k'a ta Bɛriseba fɔɔ ka taga se Inɔmu kɔkɛnɛ na.
31Bɛnzamɛn kɔmɔgɔw sigira Geba ni Mikimasi ni Aya ani Betɛli n'a maraw la. 32U dɔw sigira fana Anatɔti ni Nɔbi ani Ananiya, 33ni Asɔri ni Arama ni Gitayimu, 34ani Adadi ni Seboyimu ani Nebalati, 35ani Lɔdi ni Ono, ani Bololabaarakɛlaw ka kɔkɛnɛ na. 36Levi kɔmɔgɔ dɔw bɔra Zuda kɔmɔgɔw ka mara la ka taga sigi Bɛnzamɛn kɔmɔgɔw ka mara la.


text:
Ɛst int
Kunnafoni
Zuwifumuso dɔ koo le fɔra Ɛsitɛri ka kitabu kɔnɔ, min tun y'a nii saraka a ka siya kisili kama. Muso nin tɔgɔ tun ko Ɛsitɛri, o kama a tɔgɔ lara kitabu nin kan.
O koo nin kɛra pɛrɛsiw ka masacɛ Sɛrisɛsi ka tile la. O waati la, zuwifu caaman tun kɔsegira u yɛrɛ ka jamana na. Nga, u dɔw tun tora pɛrɛsiw ka jamana na. Pɛrɛsiw ka masacɛ y'a ka muso furu sa ka Ɛsitɛri furu. Ɛsitɛri tun ye zuwifusunguru ye, a tun cɛɛ ka ɲi haali. O waati kelen na fana, masacɛ ka dakɔrɔsigi dɔ tun be yen, a tɔgɔ ko Aman. Ale ye janfa dɔ siri janko ka zuwifuw bɛɛ halaki ka ban pewu. Ɛsitɛri facɛfitini deen Maridose bɔra o kala ma, ale ni Ɛsitɛri sera k'u ka siya kisi halakili ma.
Ala tɔgɔ kɔni ma fɔ kitabu nin kɔnɔ, nga Ala b'a ka jama dɛmɛ cogo min na, kitabu nin b'o yira. Ɛsitɛri facɛfitini deen y'a fɔ a ye ko:
«E Ɛsitɛri kɛra masacɛ ka muso ye, nin le kama wa, jɔn b'o lɔn?» (4.14)
Zuwifuw ka ɲanagwɛ min tɔgɔ ko Purimu, o bɔyɔrɔ n'a kɔrɔ be fɔ kitabu nin kɔnɔ.
Kitabu nin tilancogo
Ɛsitɛri be kɛ masamuso ye 1.1—223
Aman ka janfa siriko 3.1-15
Maridose be kuma Ɛsitɛri fɛ 4.1-17
Masacɛ be Maridose boɲa 5.1—6.14
Aman ka fagako 7.1-10
Zuwifuw b'u juguw faga 8.1—9.19
Purimu ɲanagwɛ be kɛ 9.20-32
Masacɛ ni Maridose be fanga sɔrɔ kosɔbɛ 10.1-3


text:
Cɛf 4
Debora ni Baraki ka koo
1Eyudi sanin kɔ, Isirayɛlidenw ye kojugu kɛ Masaba ɲakɔrɔ tugu. 2O la, Masaba y'u don Kanaan masacɛ Yabin bolo min tun be Azɔri kunna. Mɔgɔ min tun b'a ka kɛlɛdenw kunna, ale tun ye Sizera ye. A siginin tun be Arosɛtigoyimu. 3O la, Isirayɛlidenw kasira Masaba nɔɔ fɛ, bari wotoro nigɛlaman kɛmɛ kɔnɔntɔn tun be Yabin fɛ, u tun be to ka Isirayɛlidenw sɛgɛn kosɔbɛ fɔɔ saan mugan kɔnɔ.
4O waati la, Debora, min tun ye Lapidɔti muso ye, ale tun ye kira ye, Isirayɛlidenw ɲamɔgɔ tun lo. 5A tun siginin be tamarosun dɔ kɔrɔ o tun be min wele Debora ta. O tun be Arama ni Betɛli furancɛ la Efarayimu mara kuluyɔrɔ la. Isirayɛlidenw tun be to ka ta'a fɛ n'a be olu ka kitikow ɲanabɔ. 6A ye cii bila ka ta'a fɔ Abinowamu dencɛ Baraki ye ka bɔ Kedɛsi, Nɛfutali mara la, ko: «Masaba, Isirayɛli ka Ala y'a fɔ k'i ka taga Tabɔri kulu kan ka Nɛfutali kɔmɔgɔ ni Zabulɔn kɔmɔgɔ mɔgɔ waa tan (10 000) woloma, 7ko ale ben'a to Yabin ka kɛlɛdenw kuntigi Sizera be na i kama Kisɔn kɔɔ daa la, ani a ka kɛlɛkɛwotorow n'a ka kɛlɛdenw, ko ale bena u don i bolo.» 8Baraki y'a fɔ a ye ko n'a be taga ni ale ye, ko ale be taga, ko n'a te taga, ko ale fana te taga. 9Debora y'a fɔ a ye ko ale bena taga n'a ye, ko nga a tena tɔgɔ sɔrɔ a ka taama nin na tugu, ko bari Masaba bena Sizera don muso le bolo. O kɔ, Debora wilila ka taga ni Baraki ye Kedɛsi. 10Baraki ye Zabulɔn kɔmɔgɔw, ni Nɛfutali kɔmɔgɔw wele o yɔrɔ la. Mɔgɔ waa tan tugur'a kɔ, Debora fana tagara n'a ye.
11O y'a sɔrɔ kenicɛ Ebɛri tun faranna keni tɔw la, minw ye Musa birancɛ Obabu kɔmɔgɔw ye. A tun tagar'a ka fanibugu lɔ fɔɔ joyiri kɔrɔ Sanayimu mara la Kedɛsi gɛrɛfɛ.
12U y'a fɔ Sizera ye ko Abinowamu dencɛ Baraki tun tagara Tabɔri kulu kan. 13K'a ta Arosɛtigoyimu mara la, Sizera y'a ka wotoro nigɛlamanw kɛmɛ kɔnɔntɔn bɛɛ lajɛn Kisɔn kɔɔ daa la, ani jama bɛɛ min tun be n'a ye. 14Debora y'a fɔ Baraki ye ko: «Wili, bari Masaba ye Sizera don i bolo bii yɛrɛ. Masaba b'i ɲa.» O la, Baraki wilila ka jigi ka bɔ Tabɔri kulu kan, mɔgɔ waa tan tun be n'a ye. 15Masaba y'a kɛ Baraki sera Sizera n'a ka kɛlɛdenw kɔrɔ ni murujan ye k'u gwɛn n'u ka wotorow bɛɛ ye fɔɔ Sizera yɛrɛ jigira ka bɔ a ka wotoro kɔnɔ ka to ka boli seen na. 16Baraki tugura kɛlɛden nunu ni wotoro nunu kɔ fɔɔ ka taga se Arosɛtigoyimu. U ye Sizera ka kɛlɛdenw bɛɛ faga ni murujan ye, hali mɔgɔ kelen ma to.
17Sizera bolila seen na ka taga Yayɛli ka fanibugu faan fɛ. Ale tun ye kenicɛ Ebɛri ka muso ye, bari bɛɛn tun be Asɔri masacɛ Yabin ni kenicɛ Ebɛri ka fadenyabolo mɔgɔw cɛ. 18Yayɛli bɔra ka Sizera kunbɛn k'a fɔ a ye ko a ka don ale matigi, ko a kana siran. A donna Yayɛli fɛ fanibugu kɔnɔ, ale y'a dogo birifani kɔrɔ. 19A y'a fɔ muso nin ye ko a ka jii di ale ma a b'a min, ko minnɔgɔ be ale la. Muso nin ye foroko dɔ dayɛlɛ nɔnɔ tun be min na, ka dɔ d'a ma. A y'o min, o kɔ, a ye birifani nin biri a kan yen. 20O kɔ, a y'a fɔ muso nin ye tugu ko: «I ka lɔ daa la. Ni mɔgɔ nana ɲiningali kɛ, ko mɔgɔ dɔ donna yan wa, i k'a tigi jaabi ko ayi.» 21U be fɛɛn minw kɛ ka fanibugu gwengwen n'a ye, Ebɛri muso Yayɛli y'o dɔ ta, ni marito, ka taama dɔɔni dɔɔni, ka taga fɛɛn nin gwengwen Sizera kungolo la fɔɔ a tɛmɛna ka bɔ faan dɔ fɛ ka don dugukolo la. O y'a sɔrɔ Sizera tun sinɔgɔra kosɔbɛ sɛgɛnkojugu bolo, a kɛra ten, a sara. 22Ka Baraki to n'a be Sizera kɔgwɛnna, Yayɛli bɔra ka ta'a kunbɛn k'a fɔ a ye ko: «I be mɔgɔ min kɔgwɛnna, na ne ben'a yira i la.» Baraki donna muso nin ka soo kɔnɔ ka Sizera suu lanin sɔrɔ yen, fɛɛn nin b'a kungolo la.
23Ala ye Kanaan masacɛ Yabin don Isirayɛlidenw bolo o loon na. 24Isirayɛlidenw barika boɲana Kanaan masacɛ Yabin ma ka taga fɔɔ u sera k'a halaki pewu.


text:
Mas 2nan 17
Masacɛ Oze ni Samari minɛko
1Zuda masacɛ Akazi ka masaya saan tan ni filanan na, Ela dencɛ Oze kɛra masacɛ ye Isirayɛli mara kunna Samari. A ye saan kɔnɔntɔn kɛ masaya la. 2A ye kojugu kɛ Masaba ɲakɔrɔ. Nga a ta kɔni tun ma se Isirayɛli masacɛw taw fɛ, minw tɛmɛn'a ɲa.
3Asiri masacɛ Salimanazari wilila ka na a kama, a sera Oze kɔrɔ, Oze tun be nisɔngɔ sara a ye saan o saan. 4Asiri masacɛ nana bɔ janfa dɔ kala ma Oze fɛ, a tun ye cidenw bila ka taga Ezipiti masacɛ Sɔ fɛ. A tun ma sɔn ka nisɔngɔ nin sara tugu Asiri masacɛ ye i n'a fɔ a tun be to k'a kɛ saan o saan cogo min na. O la, Asiri masacɛ y'a minɛ ka jɔrɔkɔw kɛ a la k'a bila kaso la. 5O kɔ, Asiri masacɛ tagara jamana bɛɛ minɛ, ka Samari dugu datugu saan saba. 6Oze ka masaya saan kɔnɔntɔnnan na, Asiri masacɛ ye Samari minɛ, ka Isirayɛli mara mɔgɔw minɛ ka taga n'u ye Asiri jamana na, ka taga u bila Hala ni Gozan mara la, Abɔri baa daa la, ani mɛdiw ka duguw kɔnɔ.
Isirayɛli mara masaya cɛnkun
7O koo nin sera Isirayɛlidenw ma, bari u ye Masaba u ka Ala hakɛ ta, ale min tun y'u bɔ Ezipiti jamana na, Ezipiti masacɛ ka fanga kɔrɔ. U tun ye batofɛn wɛrɛw bato. 8Masaba tun ye siya wɛrɛ minw gwɛn u ɲa, u tugura olu ka kɛwaliw kɔ, ani Isirayɛli mara masacɛw ye koo minw dabɔ fana. 9Isirayɛlidenw ye kokɛbali dɔw kɛ dogo la Masaba u ka Ala la. U ye sɔnnikɛyɔrɔw lɔ u ka duguw bɛɛ la, dugudennin fara dugubabaw kan. 10- U ye jokabakuruw lɔ, ka Asera jaaw tutu kulujanjanw bɛɛ kan, ani yiribabaw bɛɛ kɔrɔ. 11U tun be to ka wusulan jɛni sɔnnikɛyɔrɔw bɛɛ la i n'a fɔ Masaba tun ye siya minw gwɛn u ɲa. U ye kojuguw kɛ ka Masaba dimi. 12U ye joow sɔn, k'a sɔrɔ Masaba tun y'a fɔ u ye ko u kana o kɛ.
13Masaba tun ye Isirayɛli ni Zuda mara mɔgɔw lasɔmi a ka kiraw bɛɛ barika la, k'a fɔ u ye ko: «Aw k'aw ka kɛwalijuguw dabila, ka ne ka sariyaw ni ne ka fɔtaw bato, ka kɛɲɛ ni sariya kɔnɔnakuma bɛɛ ye, ne ye min sigi aw faaw ye, ani n y'a ci aw ma n ka baarakɛlaw, kiraw barika la.» 14Nga u ma sɔn ka mɛnni kɛ, u y'u tulo gwɛlɛya i n'a fɔ u faaw, minw tun ma la Masaba u ka Ala la. 15U bann'a ka fɔtaw la, a tun bɛnna n'u faaw ye cogo min na, u banna o la, ani a tun y'u lasɔmi koo minw na. U tugura fɛɛn fufafuw kɔ k'u yɛrɛ kɛ mɔgɔkolonw ye. U tun be to k'u laminisiyaw ka kɛwaliw ɲɔgɔn kɛ, k'a sɔrɔ Masaba tun ko u kana o kɛ. 16- U banna Masaba u ka Ala ka fɔtaw bɛɛ la, ka misiden fila jaaw dilan, ka Asera jaa lɛsɛ, k'u kunbiri gwan lolow ni kalo ani tile kɔrɔ, ani ka Baali sɔn. 17- U y'u dencɛw n'u denmusow jɛni ka joow sɔn. U tagara ɲaɲinini kɛ ka subagaya kɛ. U ye kojugu kɛ Masaba ɲakɔrɔ k'a dusu dimi. 18O la, Masaba dimina kosɔbɛ Isirayɛli mara mɔgɔw kɔrɔ, a y'u bila ka taga yɔrɔjan. A tora Zuda mara mɔgɔw dama.
19Zuda mara mɔgɔw ma Masaba u ka Ala ka sariyaw bato fana. Isirayɛli mara mɔgɔw tun ye koo minw dabɔ, u y'o ɲɔgɔn le kɛ. 20O la, Masaba ye Isirayɛlidenw bɛɛ bila. A y'u majigi, k'u don benkannikɛlaw bolo, fɔɔ a laban, a y'u gwɛn ka bɔ a ɲakɔrɔ.
21Masaba tun ye Isirayɛli mara mɔgɔw faran ka bɔ Dawuda ka soo la tuma min na, u ye Nebati dencɛ Zerobowamu le kɛ u ka masacɛ ye. Ale y'a kɛ u y'u kɔɔ sin Masaba ma, k'u bila kojuguba la. 22Zerobowamu tun ye kojugu minw kɛ, Isirayɛli mara mɔgɔw tora k'olu bɛɛ kɛ. U ma faran u la, 23fɔɔ Masaba nana u gwɛn ka bɔ a kɔrɔ i n'a fɔ a tun y'u lasɔmi a ka baarakɛla, kiraw bɛɛ barika la cogo min na. O la, Isirayɛli mara mɔgɔw minɛna ka bɔ u ka jamana na ka taga bila yɔrɔjan na, Asiri jamana na, u tora yɔrɔ min na fɔɔ ka na se bii ma.
Samarikaw bɔyɔrɔw
24O kɔ, Asiri masacɛ ye mɔgɔ dɔw minɛ ka bɔ Babilɔni, ni Kuti, ani Awa, ani Amati, ni Sefariwayimu ka na u sigi Samari mara duguw kɔnɔ Isirayɛlidenw nɔɔ na. Olu le kɛra Samari duguw tigiw ye. 25U nana sigi tuma min na, u tun te siran Masaba ɲa. O la, a ye jaraw bila ka na u minɛ. 26U y'a fɔ Asiri masacɛ ye ko: «I ye siya minw minɛ ka na u bila Samari mara duguw kɔnɔ, olu te yɔrɔ nin batofɛn batocogo lɔn, o la, a ye jaraw bila u kama, olu b'u fagara.» 27Asiri masacɛ y'a fɔ k'u ye sarakalasebaga minw minɛ Samari ka na n'u ye yan, k'u ka olu kelen bila ka taga sigi yen ka jamana nin kɔnɔ batofɛn batocogo fɔ u ye. 28O la, sarakalasebaga minw tun minɛna Samari, olu kelen kɔsegira ka na sigi Betɛli, ka to k'u kalan u ka kan ka siran Masaba ɲa cogo min na.
29Nga siya nunu y'u yɛrɛ ka batofɛnw dilan ka taga u bila sɔnnikɛyɔrɔw la, Samarikaw tun ye minw lɔ. U tun be dugu minw kɔnɔ, u y'a kɛ ten o yɔrɔw la. 30Babilɔnikaw y'u ka batofɛn dɔ dilan ko Sukɔtibenɔti. Kutikaw ye Nɛrigali dilan, Amatikaw ye Asima dilan. 31Awakaw ye Nibazi ani Taritaki dilan. Sefariwayimukaw tun be to k'u deenw jɛni u ka joow ye, Adaramelɛki ni Anamelɛki. 32U tun be siran Masaba ɲa fana. U ye sarakalasebagaw sigi u cɛma sɔnnikɛyɔrɔw kunna k'u ka baara kɛ sɔnnikɛyɔrɔ nunu na. 33U tun be siran Masaba ɲa, nga u tun b'u yɛrɛ ka batofɛnw fana bato ka kɛɲɛ ni siyaw ka landaw ye, u tun y'u minɛ ka bɔ minw cɛma ka na n'u ye.
34- Halibi u b'u ka landakɔrɔw le bato. U te siran Masaba ɲa, u t'a ka fɔtaw bato, n'a ka landaw, ani sariyaw, a ye minw di Yakuba kɔmɔgɔw ma, a tun ye min tɔgɔ la ko Isirayɛli. 35- Masaba tun bɛnna n'u ye k'a fɔ u ye ko: «Aw kana fɛɛn wɛrɛ bato, aw kana aw kunbiri gwan u ɲakɔrɔ, ka baara kɛ u ye, ani k'u sɔn. 36- Ne Masaba min y'aw bɔ Ezipiti jamana na ni fangaba ye, ni ne bolo barikaman ye, aw ka kan ka siran ne le ɲa, ani k'aw kunbiri gwan ne ɲakɔrɔ ka saraka bɔ ne ye. 37Aw ka banba ka n ka sariyaw ni n ka landaw bato, tuma bɛɛ, ne tun ye minw sɛbɛn ka di aw ma. Aw kana fɛɛn wɛrɛw bato. 38Aw kana ɲinɛ n'an ka bɛɛn ye, aw kana fɛɛn wɛrɛw bato. 39Aw ka siran ne Masaba aw ka Ala ɲa. Ne bena aw bɔsi aw juguw bɛɛ bolo.»
40Nga u ma sɔn ka mɛnni kɛ, u tora k'u ka kokɔrɔw kɛ. 41O siya nunu tora ka siran Masaba ɲa, ani ka to k'u ka joow sɔn fana. Halibi u deenw n'u mamadenw be to k'a kɛ i n'a fɔ olu y'a kɛ cogo min na.


text:
Sam fɔlɔ 4
1Samuyɛli tun be to k'o kuma fɔ Isirayɛli jama bɛɛ ye.
Filisiw be se Isirayɛlidenw kɔrɔ
Loon dɔ, Isirayɛlidenw bɔra k'u be taga kɛlɛ kɛ ni filisiw ye. U tagara sigi Ebɛnezɛri gɛrɛfɛ. Filisiw tun be Afɛki. 2Filisiw y'u yɛrɛ labɛn kɛlɛ kama ni Isirayɛlidenw ye. U ye kɛlɛ daminɛ. U sera Isirayɛlidenw kɔrɔ ka mɔgɔ waa naani (4 000) faga kɛlɛ yɔrɔ la. 3Isirayɛli jama kɔsegira ka na u sigiyɔrɔ la. U ka cɛkɔrɔbaw ko mun na Masaba y'a to filisiw sera olu kɔrɔ bii. U ko: «An ka taga Silo ka Masaba ka layidu taamasiɲɛ kɛsu ta, ka na n'a ye an cɛma, a ka na an bɔsi an juguw bolo.»
4- Jama ye mɔgɔw ci ka taga Silo. U kɔsegira ni Masaba, Setigi ka layidu taamasiɲɛ kɛsu ye, min siginin be *serubɛnw cɛma. Eli ka deen fila Ofini ni Pinasi fana tun nana ni kɛsu nin ye. 5Kɛsu nin sera tuma min na, Isirayɛlidenw bɛɛ pɛrɛnna kosɔbɛ ni nisɔndiya ye fɔɔ dugukolo yɛrɛyɛrɛla. 6O mankan nin sera filisiw ka sigiyɔrɔ la. Olu ko: «Pɛrɛnkan min be bɔra Eburuw ka sigiyɔrɔ la ten, o kɔrɔ ye mun ye?» U y'a mɛn ko Masaba ka layidu taamasiɲɛ kɛsu le sera u ka sigiyɔrɔ la tuma min na, 7u siranna, bari u tun lar'a la ko batofɛn dɔ nana Isirayɛlidenw ka sigiyɔrɔ la. U ko: «Bɔnɛ ye an ta ye! Bari o ɲɔgɔn ma kɛ ka ye fɔlɔ. 8Bɔnɛ ye an ta ye! Jɔn le bena an kisi o batofɛn barikaman nunu ma? Batofɛnw lo minw ye Ezipitikaw tɔɔrɔ ni tɔɔrɔ sifa bɛɛ ye kongokolon kɔnɔ. 9Aw filisiw k'aw jaa gwɛlɛya ka kɛ cɛɛw ye, janko aw fana kana tila ka kɛ Eburu nunu ka jɔɔnw ye, i n'a fɔ olu kɛra aw ta ye cogo min na. Aw k'aw yɛrɛ kɛ cɛɛw ye ka kɛlɛ kɛ!»
10Filisiw ye kɛlɛ wili, u sera Isirayɛlidenw kɔrɔ. Olu kelen kelen bɛɛ bolila ka taga u ka sigiyɔrɔ la. U barika tun boɲana Isirayɛlidenw ma kosɔbɛ fɔɔ u ye mɔgɔ waa bi saba (30 000) faga u cɛma. 11U ye Ala ka layidu taamasiɲɛ kɛsu bɔsi, Eli ka deen fila Ofini ni Pinasi fana sara.
Eli ka saya
12Bɛnzamɛn kɔmɔgɔ dɔ bɔra kɛlɛ yɔrɔ la ka boli ka taga Silo o loon kelen na. A ka fani tun farannin be, buguri tun b'a kuun na. 13A sera tuma min na, o y'a sɔrɔ Eli tun siginin be a ka sigilan kan sirada la ka kɔnɔni kɛ, bari a hakili tun ɲagaminin be Ala ka layidu taamasiɲɛ kɛsu kosɔn. Cɛɛ dontɔ dugu kɔnɔ, a ye kibaruya nin fɔ, dugumɔgɔw bɛɛ kulera. 14Eli y'o kulekan mɛn. A y'a fɔ ko: «Nin mankan nin kɔrɔ ye mun ye?» Cɛɛ nin bolila ka na kibaruya nin fɔ a ye. 15O y'a sɔrɔ a sii tun ye saan bi kɔnɔntɔn ni seegi ye, a ɲaa tun cɛnna, a tun te yeli kɛ tugu. 16Cɛɛ nin y'a fɔ a ye ko: «Ne bɔra kɛlɛ yɔrɔ la, ne bolila ka bɔ yen bii yɛrɛ.» Eli y'a ɲininga ko: «Mun le kɛra, n deen?» 17Mɔgɔ min tun nana ni kibaruya nin ye, ale y'a jaabi ko: «Isirayɛlidenw bolila filisiw ɲa, u caaman fagara. I ka deen fila Ofini ni Pinasi fana sara, Ala ka layidu taamasiɲɛ kɛsu bɔsira.» 18Cɛɛ nin ye Ala ka layidu taamasiɲɛ kɛsu koo fɔ dɔrɔn, Eli bɔra sigilan kan ka ben a kɔfɛ soda gɛrɛfɛ yen. A kaan karila, a sara, bari a tun kɔrɔla, a fana tun ka bon kosɔbɛ. A tun kɛra Isirayɛlidenw ka ɲamɔgɔ ye saan bi naani kɔnɔ.
19Eli dencɛ Pinasi ka muso tun kɔnɔman lo, a jigiwaati tun sera fana. A ye Ala ka layidu taamasiɲɛ kɛsu minɛko mɛn filisiw fɛ dɔrɔn, n'a birancɛ n'a cɛɛ ka sayako, a sonsorila ka wolo, bari tiin karabara ka ben a kan. 20A tun be ɲini ka sa. Muso minw tun b'a dɛmɛna, olu y'a fɔ a ye ko: «I kana siran, i ye dencɛ le sɔrɔ.» Nga a ma u jaabi, a yɛrɛ ma o kɔlɔsi. 21A ye deen nin tɔgɔ la ko Ikabɔdi, o kɔrɔ ko nɔɔrɔ te yen tugu. A ko: «Ala ka nɔɔrɔ bɔra Isirayɛlidenw cɛma.» A y'o fɔ Ala ka layidu taamasiɲɛ kɛsu minɛko kama, n'a birancɛ n'a cɛɛ ka saya kama. 22O la, a y'a fɔ ko: «Ala ka nɔɔrɔ bɔra Isirayɛlidenw cɛma, bari Ala ka layidu taamasiɲɛ kɛsu bɔsira u la.»


text:
Mar 6
Nazarɛtikaw ma la Yezu la
(Mat 13.53-58; Luka 4.16-30)
1Yezu bɔra yen ka ta'a ka dugu la. A ka kalandenw tugura a kɔ. 2Lafiɲɛlon sera minkɛ, a donna kalanso kɔnɔ ka mɔgɔw kalan. A lamɛnbagaw bɛɛ kabakoyara kosɔbɛ. U tora k'a fɔ ko: «Haan! A bɔra ni nin ye min? Hakili min b'a fɛ, a y'o sɔrɔ min? A be kabako minw kɛ, a b'o kɛ cogo di? 3Miniziye tɛ wa? Mariyamu dencɛ nin tɛ wa? A dɔgɔcɛw te Zaki ni Zoze ni Zude ani Simɔn ye wa? A dɔgɔmusow t'an fɛ yan wa?»
O miiriya le y'a to u ma la a la. 4- Nga Yezu y'a fɔ u ye ko: «Kira be boɲa sɔrɔ yɔrɔ bɛɛ, fɔɔ a ka dugumɔgɔw n'a balimaw an'a ka somɔgɔw cɛma.»
5Yezu y'a bolo la banabagatɔ dɔw kan k'u kɛnɛya. A ma se ka kabako si kɛ yen ka fara o kan. 6U ma la Ala la minkɛ, o y'a kabakoya. O kɔ, a tagara u lamini duguw la ka mɔgɔw kalan.
Yezu b'a ka kalanden tan ni fila ci
(Mat 10.5-15; Luka 9.1-6)
7Yezu y'a ka kalanden tan ni fila wele k'u ci fila fila. A ye see d'u ma ka jinaw gwɛn. 8- A y'a fɔ u ye ko: «Aw kana fɛɛn si ta bere dama kɔ. K'a ta dumuni ma, ni dugutagaminan, ani wari, aw kana taga n'o si ye. 9Aw ka sanbara don nga aw kana deleke fila don.»
10A y'a fɔ u ye fana ko: «N'aw sera dugu o dugu la, n'aw jigira mɔgɔ min fɛ, aw ka to o tigi fɛ fɔɔ aw ka bɔ o dugu nin la. 11- Ni yɔrɔ dɔ mɔgɔw banna ka jigiyɔrɔ d'aw ma, n'u ma sɔn k'aw ka kuma lamɛn, aw ka bɔ o dugu la. Aw bɔtɔ, aw k'aw sennabuguri furanfuran. O bena kɛ lasɔmiko ye u fɛ.»
12Kalanden tan ni fila tagara mɔgɔw waaju k'u ka nimisa ka faran u ka kojuguw la. 13- U ye jina caaman gwɛn ka bɔ mɔgɔw la ka tulu bɔn banabagatɔ caaman kuun na k'u kɛnɛya.
Zan batizelikɛla ka sayako
(Mat 14.1-12; Luka 9.7-9)
14- O waati la, masacɛ *Erɔdi fana ye Yezu koo mɛn, bari Yezu tɔgɔ tun bɔra yɔrɔ bɛɛ la. Mɔgɔ dɔw tun b'a fɔ ko: «Zan batizelikɛla le kununna a sanin kɔ. O le y'a to a be se ka kabakow kɛ.»
15Dɔw tun ko kira Eli lo. Dɔw fana tun ko fɔlɔfɔlɔ kiraw ɲɔgɔn lo.
16Nga Erɔdi y'o mɛn tuma min na, a y'a fɔ ko: «Ne tun ye Zan min kuun tigɛ, ale lo kununna.»
17- Bari Erɔdi tun ye Zan minɛ k'a siri k'a don kaso la a dɔgɔcɛ Filipu ka muso Erodiyadi kama, Erɔdi tun ye min furu. 18Zan tun be to k'a fɔ Erɔdi ye o tuma na ko: «I man kan k'i dɔgɔcɛ ka muso furu.» 19O kuma kosɔn, Erodiyadi tun dimina Zan kɔrɔ kosɔbɛ. A tun b'a fɛ Erɔdi ka Zan faga nga a dɛsɛra Erɔdi kɔrɔ, 20bari Erɔdi tun be siran Zan ɲa. Erɔdi tun y'a lɔn ko Zan ye mɔgɔɲuman ni mɔgɔtilennin ye. A tun be Zan tanga kojugu ma. N'a ye Zan ka kuma lamɛn tuma o tuma, a hakili be ɲagami. O n'a ta bɛɛ, a tun ka d'a ye k'a lamɛn.
21Erɔdi y'a wololon sanyɛlɛma ɲanagwɛ kɛ loon min na, o kɛra Erodiyadi ka lonɲuman ye. O loon nin na, Erɔdi y'a kɔfɛmɔgɔw ni sɔlidasi kuntigiw ani Galile mara mɔgɔbabaw wele ka dumuniba d'u ma. 22K'u to dumuni na, Erodiyadi denmuso donna u fɛ ka dɔɔn kɛ. O diyara Erɔdi n'a ka mɔgɔ weleninw ye, Erɔdi y'a fɔ sunguru nin ye ko: «I be fɛɛn min fɛ, o fɔ ne ye, ne bena o d'i ma.»
23Erɔdi kalil'a ye ko: «I mana fɛɛn o fɛɛn daali ne fɛ, ne bena o d'i ma, hali ne ka jamana tilancɛ.»
24Sunguru bɔra ka taga bamuso ɲininga ko: «I b'a fɛ ne ka mun daali?»
A y'a jaabi ko: «Zan batizelikɛla kuun.»
25O yɔrɔnin bɛɛ, sunguru teliyara ka kɔsegi ka taga masacɛ fɛ k'a fɔ a ye ko: «N b'a fɛ i ka Zan batizelikɛla kuun di n ma minan dɔ kɔnɔ sisan sisan.» 26Masacɛ ɲaa sisira. Nga a kalila minkɛ mɔgɔ weleninw ɲana, a tun te se ka ban. 27O yɔrɔnin kelen, a ye sɔlidasi dɔ ci ko a ka taga Zan kuun tigɛ ka na n'a ye. Sɔlidasi nin tagara Zan kuun tigɛ kasobon na, 28k'a bila minan dɔ kɔnɔ, ka n'a di sunguru nin ma. O fana tagar'a d'a bamuso ma. 29Zan ka kalandenw y'o mɛn tuma min na, u tagar'a suu ta k'a don.
Yezu be dumuni di cɛɛ waa duuru ma
(Mat 14.13-21; Luka 9.10-17; Zan 6.1-14)
30Yezu tun ye mɔgɔ minw ci, olu kɔsegira ka taga lajɛn a kɔrɔ. U ye mɔgɔw kalan fɛɛn minw na ka koo minw kɛ, u y'o bɛɛ lakali a ye. 31A y'a fɔ u ye ko: «Aw ye na an ka taga danna yɔrɔ dɔ la janko aw ka lafiɲɛ dɔɔni.» A y'o fɔ bari mɔgɔ caaman tun be taga u fɛ, dɔw be taga ni dɔw be segi fɔɔ Yezu n'a ka kalandenw tun te waati yɛrɛ sɔrɔ ka dumuni kɛ.
32U donna kurun kɔnɔ k'u be taga u danna yɔrɔlakolon dɔ la. 33Mɔgɔ caaman y'u taatɔ ye k'u lɔn. Mɔgɔw bɔra dafɛdugu bɛɛ la ka boli ka kɔn u ɲa u taayɔrɔ la.
34- Yezu bɔra kurun kɔnɔ tuma min na, ka jamaba ye, u hinɛ donna a la, bari u tun be i ko sagaw, dɛndɛbaga te minw na. A y'a daminɛ k'u kalan fɛɛn caaman na. 35A ka kalandenw gwɛrɛla a la wuladafɛ k'a fɔ a ye ko: «Suu be ɲini ka ko, yan do ye yɔrɔlakolon ye. 36Sira di jama ma u ka taga dafɛduguw la ka dumuni san u yɛrɛ ye.»
37A y'u jaabi ko: «Aw yɛrɛ ka dumuni d'u ma.»
U y'a ɲininga ko: «O tuma na, i b'a fɛ an ka taga buru san ni kalo seegi baara wari ye ka n'a d'u ma wa?»
38Yezu y'a fɔ u ye ko: «Burukun joli b'aw fɛ? Aw ka taga lajɛ.»
U tagar'a filɛ minkɛ, u segira ka taga fɔ a ye ko: «Burukun duuru ni jigɛ deen fila.»
39A y'a fɔ u ye ko: «Aw ka mɔgɔw tilantilan k'u sigi binkɛnɛ kan.»
40U dɔw sigira mɔgɔ kɛmɛ kɛmɛ, u dɔw bi duuru duuru. 41Yezu ye burukun duuru ni jigɛ deen fila nunu ta, k'a ɲaa kɔrɔta sanfɛ ka barika la Ala ye, ka burukun nunu karikari k'u di a ka kalandenw ma, k'u k'u tilan mɔgɔw cɛ. A ye jigɛ deen fila fana tilan u bɛɛ cɛ. 42U bɛɛ ye dumuni kɛ fɔɔ ka fa. 43Buru ni jigɛ tɔɔ min tora, kalandenw y'o cɛ ka segi tan ni fila fa n'o ye. 44Mɔgɔ minw tun y'o dumuni kɛ, cɛɛw tun ye mɔgɔ waa duuru ye.
Yezu be taama baji kan
(Mat 14.22-33; Zan 6.15-21)
45O yɔrɔnin bɛɛ, Yezu y'a fɔ a ka kalandenw ye k'u ka don kurun kɔnɔ ka taga ale ɲa baa kɔ Bɛtisayida faan fɛ, yanni ale be sira di jama ma u ka taga. 46Yezu y'a fɔ jama ye k'u ka taga soo. O kɔ, a tagara yɛlɛ kulu dɔ kan ka Ala daali. 47Suu kora ka kalandenw to kurun kɔnɔ baji cɛmancɛ la. O waati la, Yezu kelenpe tun be duguma. 48A y'a ye ko a ka kalandenw tɔɔrɔnin be kurun boli fɛ, bari fɔɲɔ tun b'u kunbɛnna. Dugu tun be ɲini ka gwɛ waati min na, a taamana baji kan ka taga u faan fɛ. A tun be ɲini ka tɛmɛ u kan. 49U y'a taamatɔ ye baji kan minkɛ, u y'a miiri ko suja lo. U kulera, 50bari u bɛɛ tun y'a ye, ani u jaa tun tigɛra. O yɔrɔnin bɛɛ, Yezu kumana u fɛ k'a fɔ ko: «Aw k'aw jaa gwɛlɛya, ne lo, aw kana siran.»
51A sɔrɔla ka don u fɛ kurun kɔnɔ. Fɔɲɔ lɔra. U kabakoyara ka dama tɛmɛ, 52bari Yezu tun ye kabako min kɛ ni burukunw ye, u tun m'o faamu, u hakili tun ka dɔgɔ o faamuli ma.
Yezu be banabagatɔ dɔw kɛnɛya
(Mat 14.34-36)
53U ye baa tigɛ ka se Zenezarɛti mara la. U y'u ka kurun lɔ bada la. 54U bɔra kurun kɔnɔ dɔrɔn, mɔgɔw ye Yezu lɔn. 55U bolila ka taga fɔ yɔrɔ bɛɛ. Ni mɔgɔw y'a mɛn ko Yezu be yɔrɔ o yɔrɔ, u be banabagatɔw ta lafɛn dɔw kan ka ta'a fɛ. 56Yezu mana taga yɔrɔ o yɔrɔ, dugubabaw, wala dugudenninw na, walima togodaw la, mɔgɔw tun be taga ni banabagatɔw ye kɛnɛgwɛ yɔrɔw la k'a daali ko a ka sɔn u be maga a ka fani dakun dama na. Minw bɛɛ magara o la, olu kɛnɛyara.


text:
Sad 25
Kitiko
1«Ni mɔgɔ fila bilara ɲɔgɔn na Isirayɛlidenw cɛma, u ka kan ka taga kititigɛlaw fɛ, mɔgɔ min ka kan ka jalaki, u k'ale jalaki, tiɲɛ be min fɛ, o tigi ka tiɲɛ sɔrɔ.
2«Min ye kojugu kɛ, n'a ka kan ni bugɔli ye, kititigɛla ben'a fɔ ko a ka la duguma a ɲakɔrɔ, golokami daa min ka kan ka bɔ a la ka kɛɲɛ n'a ka kojugu ye, o ka bɔ a la. 3- O man kan ka tɛmɛ golokami ɲaa bi naani kan. N'a tɛmɛna o kan, o bena kɛ i balima dɔgɔyako ye.
Misi ka koo
4- «Ni misi be suman gosira, aw kan'a daa siri.g
Firiyamuso ka koo
5- «Ni balima fila be ɲɔgɔn fɛ, ni kelen sara, k'a sɔrɔ deen t'a fɛ, a muso man kan ka furu mɔgɔ wɛrɛ ma kɛnɛma. A cɛɛ balimacɛ le ka kan k'a furu. 6A bena deen fɔlɔ min sɔrɔ, banbaga tɔgɔ le be la deen nin kan janko a tɔgɔ kana tunu Isirayɛlidenw cɛma.
7- «Ni cɛɛ nin t'a fɛ k'a furu, muso nin ka kan ka taga cɛkɔrɔbaw fɛ dugu donda la k'a fɔ u ye ko: «Ne cɛɛ balimacɛ banna. A t'a fɛ a balimacɛ tɔgɔ ka wele Isirayɛlidenw cɛma tugu, a ka kan ka min kɛ ne faan fɛ, a ma o kɛ.» 8Dugu cɛkɔrɔbaw ka kan k'a wele ka kuma a fɛ. N'a ma sɔn, n'a y'a fɔ ko: ‹N t'a fɛ,› 9muso nin bena gwɛrɛ cɛɛ nin na cɛkɔrɔbaw ɲana, k'a ka sanbara kelen bɔ a seen na, ka tila k'a daji tu a ɲaa na k'a fɔ ko: ‹Mɔgɔ min banna k'a balimacɛ ka soo lɔ, u be to k'ale kɛ ten.› 10O la, Isirayɛlidenw cɛma, u bena to ka cɛɛ nin ka mɔgɔw wele ko: U ye mɔgɔ min ka sanbara bɔ a seen na, ale ka somɔgɔw.
Mɔgɔ man kan ka bugɔ cogo min na
11«Ni cɛɛ fila be ɲɔgɔn bugɔra, ni kelen ka muso nana ko a b'a cɛɛ bɔsi a tɔɲɔgɔn bolo, o la, n'a y'o cɛɛ nin maloyayɔrɔ minɛ, 12aw k'o muso nin bolo tigɛ, aw man kan ka hinɛ a la.
Tilenninya, jago kɔnɔ
13- «Kilo sifa fila man kan ka sɔrɔ aw ka minan kɔnɔ, dɔ ka gwiliya ni dɔ ye. 14Sumanikɛminan sifa fila fana man kan ka sɔrɔ aw fɛ, dɔ ka boɲa ni dɔ ye. 15Kilo yɛrɛ yɛrɛ le ka kan ka sɔrɔ aw fɛ, min kɛɲɛnin lo, ani sumanikɛminan min kɛɲɛnin lo fana. O la, Masaba aw ka Ala be jamana min dira aw ma, aw bena sijan sɔrɔ o kɔnɔ. 16Mɔgɔ min b'o koo ɲɔgɔn kɛ, ka namarakow kɛ, o tigi koo man di Masaba aw ka Ala ye fewu.
Amalɛkiw ka koo
17- «Amalɛkiw ye koo minw kɛ aw la aw bɔtuma na Ezipiti k'aw to sira kan, aw k'aw hakili to o la. 18U tun ma siran Ala ɲa, u y'aw sɛgɛnninba to, ka na ben aw kɔfɛmɔgɔw kan sira la. 19Masaba aw ka Ala be jamana min dira aw ma k'a kɛ aw ta ye, n'a ye aw tanga juguw bɛɛ ma tuma min na, minw be aw lamini na, n'a ye sigiyɔrɔ d'aw ma, aw kana ɲinɛ, aw ka amalɛkiw bɛɛ halaki pewu dugukolo kan, waasa mɔgɔ si hakili kana jigi u koo la.


text:
Sad 2
1- O kɔ, anw kɔsegira ka taga kongokolon faan na ni Buruku kɔgɔji sira ye i ko Masaba tun y'a fɔ ne ye cogo min na. An ye waatijan kɛ munumunu na *Seyiri kuluyɔrɔ la.
Isirayɛlidenw be mara minw cɛtigɛ
2Masaba y'a fɔ ne ye ko: 3«Aw munumununa ka mɛn kuluyɔrɔ nin na. Sisan, aw ye taga kɔgɔdugu ɲafan na. 4- A fɔ jama ye ko: ‹Aw ka taga, aw bena tɛmɛ aw balimaw ka mara la, minw ye Ezawu kɔmɔgɔw ye. U siginin be Seyiri mara la. U bena siran aw ɲa, nga aw k'aw yɛrɛ kɔlɔsi kosɔbɛ. 5Aw kana u kɛlɛ, bari ne tena foyi d'aw ma u ka mara la, hali seen layɔrɔ yɛrɛ. Ne ye Seyiri kuluyɔrɔ di Ezawu ma ka kɛ a ta ye. 6Aw ka kan ka warigwɛ falen dumuni na, ani aw ka minji fana. 7Bari ne Masaba aw ka Ala y'aw ta ɲa aw ka kokɛtaw bɛɛ la. Ne y'aw kɔlɔsi aw ka taama na kongokolonba nin kɔnɔ. A saan bi naani filɛ nin ye ni ne Masaba aw ka Ala be n'aw ye, aw ma dɛsɛ foyi si la.› » 8An balimaw, Ezawu kɔmɔgɔw, minw siginin be Seyiri mara la, an ye olu to yen, ani Araba sira, min be bɔ Ɛlati ni Esiyɔngebɛri, ka yɛlɛma ka taga Mowabu kongokolon sira ta.
9- Masaba y'a fɔ n ye ko an kana maga mowabuw la, ko an kana u kɛlɛ, ko bari ale tena foyi d'an ma u ka mara kɔnɔ. Ko ale ye Ari mara di Lɔti kɔmɔgɔw ma.
10Fɔlɔfɔlɔ, emiw le tun siginin be o yɔrɔ la, fanga tun b'u la, u fana tun ka ca, u tun ka janjan i n'a fɔ anakiw. 11Mɔgɔw tun be anakiw jati erefaw ye cogo min na, u tun b'u jati ten fana. Nga mowabuw tun be to k'o wele ko emiw. 12Oriw fana tun siginin be Seyiri mara la fɔlɔfɔlɔ. Nga Ezawu kɔmɔgɔw y'u gwɛn k'u halaki ani ka sigi u nɔɔ na, i n'a fɔ Isirayɛlidenw y'a kɛ cogo min na u ka jamana nin kɔnɔ, Masaba ye min d'u ma.
13Masaba y'a fɔ ko: «Sisan aw ye wili ka Zerɛdi kɔɔ tigɛ.» O la, an y'a tigɛ. 14- An ye waati min kɛ k'a ta an bɔtuma ma Kadɛsi Barineya ka taga Zerɛdi kɔɔ tigɛ, o kɛra saan bi saba ni seegi ye. Mɔgɔ minw tun be se ka taga kɛlɛ la jama cɛma, o y'a sɔrɔ olu bɛɛ sara, i ko Masaba tun y'a fɔ u ye k'a gwɛlɛya cogo min na. 15Masaba y'u halaki ka bɔ jama cɛma fɔɔ u bɛɛ banna pewu.
16Mɔgɔ minw tun be se ka taga kɛlɛ la, olu bɛɛ sara ka ban tuma min na, 17Masaba y'a fɔ n ye ko: 18«Aw ka kan ka Mowabu mara daan tɛmɛ bii, Ari yɔrɔ la. 19- Aw bena se amoriw ma, aw kana maga u la, aw kana u kɛlɛ, bari ne tena foyi d'aw ma amoriw ka mara la. Ne y'o di Lɔti kɔmɔgɔw ma.»
20O yɔrɔ fana tun jatinin be erefaw ka mara ye. Erefaw le tun siginin be yen fɔlɔfɔlɔ, amoniw tun be to k'u wele ko zamuzumuw. 21Barika tun b'u la, u fana tun ka ca, u tun ka janjan i n'a fɔ anakiw. Masaba y'u halaki amoniw ɲafɛ, olu y'u ka jamana minɛ ka sigi u nɔɔ na. 22Masaba y'a kɛ ten Ezawu kɔmɔgɔw ye minw tun siginin be Seyiri mara la, a ye oriw halaki u ɲafɛ. U ye jamana nin minɛ ka sigi u nɔɔ na fɔɔ bii. 23Abi minw tun siginin be duguw kɔnɔ fɔɔ ka taga se Gaza, Kafitɔrikaw bɔra Kafitɔria ka na u halaki ka sigi u nɔɔ na.
Ɛsibɔn masacɛ Siŋɔn kɛlɛko
24Masaba y'a fɔ ko: «Aw ye wili ka taga Arinɔn kɔɔ tigɛ. Ɛsibɔn ka masacɛ Siŋɔn, n'o ye amoriw ye, ne y'ale n'a ka mara don aw bolo ka ban. Aw ka mara nin minɛ kabini sisan yɛrɛ. Aw ye taga cɛɛ nin kɛlɛ. 25K'a daminɛ bii ma, ne ben'a kɛ dugukolo kan siyaw bɛɛ be siran aw ɲa. N'u y'aw koo mɛn dɔrɔn, u bena yɛrɛyɛrɛ. U hakili bena ɲagami aw kosɔn.»
26- K'an to Kedemɔti kongokolon kɔnɔ, ne ye mɔgɔw ci Ɛsibɔn masacɛ Siŋɔn fɛ, ka bɛnkuma fɔ a ye. Ne y'a fɔ ko: 27«A to an be tɛmɛ i ka mara kɔnɔ. An bena taama ni sira dɔrɔn ye, an tena faran ka don yɔrɔ si. 28An bena dumuni min dumu, ani ka jii min min, an bena o falen warigwɛ la i fɛ. A to an ka tɛmɛ seen na dama. 29Ezawu kɔmɔgɔw y'o ɲɔgɔn le kɛ an ye, minw siginin be *Seyiri mara la, ani Mowabuw fana, minw siginin be Ari. E fana ka sɔn an be tɛmɛ ten, fɔɔ ka taga Zurudɛn baji tigɛ ka don jamana kɔnɔ, Masaba an ka Ala ye min d'an ma.» 30Nga Ɛsibɔn masacɛ Siŋɔn tun ma sɔn an ka tɛmɛ a ka mara kɔnɔ, bari Masaba aw ka Ala y'a kɛ a y'a dusu gwɛlɛya kosɔbɛ, janko ka se k'a don aw bolo i n'a fɔ aw ɲaa b'a la cogo min na bii. 31Masaba y'a fɔ ne ye ko: «A filɛ, ne daminɛna ka masacɛ Siŋɔn n'a ka mara don aw bolo. Kabini sisan, aw ka mara nin minɛ k'a kɛ aw ta ye.» 32Siŋɔn bɔra n'a ka jama bɛɛ ye k'an kunbɛn, ko a b'an kɛlɛ Yaasi. 33Masaba an ka Ala y'a don an bolo, an ser'a kɔrɔ, n'a deenw, n'a ka jama bɛɛ.
34O tuma na, an y'a ka duguw bɛɛ minɛ k'o kɔnɔfɛnw halaki pewu k'u kɛ Masaba ta ye, muso fara cɛɛw ni denmisɛnw kan, hali mɔgɔ kelen ma to. 35An y'u ka begɛnw minɛ, k'u bololafɛnw dama ta. 36K'a ta Arowɛri ma o min be Arinɔn kɔɔ daa la, ani dugu min be kɔkɛnɛ na fɔɔ Galaadi. Dugu ma sɔrɔ min fanga tun ka bon ka tɛmɛ anw ta kan. Masaba an ka Ala y'u bɛɛ don an bolo. 37Amoniw ka jamana dɔrɔn le tora, aw ma maga o min na, k'a ta Yabɔki kɔdaw la, ani dugu minw be kuluyɔrɔ la, Masaba an ka Ala tun y'a fɔ ko an kana maga o minw na.


text:
Sar 21
Sariya dɔw
1Masaba y'a fɔ Musa ye ko: «A fɔ Arɔn dencɛ sarakalasebagaw ye ko: Sarakalasebaga man kan ka maga a ka mɔgɔ dɔ suu la k'a yɛrɛ nɔgɔ sariya faan fɛ. 2Fɔɔ n'a ka mɔgɔ tigitigi dɔ lo, i n'a fɔ a baa, a faa, a dencɛ, a denmuso, a kɔrɔcɛ, walima a dɔgɔcɛ. 3Walima a balimamuso yɛrɛ yɛrɛ min ma furu fɔlɔ. Cɛɛ t'a fɛ minkɛ, ale lo lɔnin be n'a kunko ye. O la, a be se k'a yɛrɛ nɔgɔ a kosɔn. 4Ale min ye ɲamɔgɔ ye a ka mɔgɔw cɛma,f a kan'a yɛrɛ nɔgɔ k'a yɛrɛ ɲagami.
5- «Sarakalasebagaw kana u kuun li, walima u bonbosi. U kana u farisogo tigɛtigɛ. 6U k'u yɛrɛ di u ka Ala ma. U kana u ka Ala tɔgɔ cɛn. Bari, olu le be Masaba ka saraka d'a ma, u ka Ala ka balo. O la, u man kan k'u yɛrɛ nɔgɔ. 7Muso min ye kakalaya kɛ k'a yɛrɛ nɔgɔ, walima musokolon, u kana ale furu. U kana muso furusanin fana furu, bari sarakalasebaga bilanin be a ka Ala ye. 8I k'a jati mɔgɔ ye min bilanin be Ala ye, bari a b'i ka Ala ka sarakaw d'a ma. Ne Masaba, aw saniyabaga, ne ka ɲi.
9«Ni sarakalasebaga denmuso dɔ ye kakalaya kɛ k'a yɛrɛ nɔgɔ, a y'a facɛ maloya. A ka kan ka jɛni.
10«Mɔgɔ min ye sarakalasebagaw kuntigi ye a balimaw cɛma, tulu min be kɛ fɛɛn kan, o bɔnna ale min kunna, n'a bilara Ala ye ka se ka sarakalasefaniw don, o tigi man kan k'a to a kunsigi be ɲagami, a kan'a ka faniw faran fana. 11A man kan ka gwɛrɛ suu la. A man kan k'a yɛrɛ nɔgɔ, hali a faa suu, walima a baa ta. 12A man kan ka bɔ a ka Masaba ka sigiyɔrɔ la, janko a kana nɔgɔ, bari a bilara ne ka baara la. Ne, a ka Ala ka tulu kɛr'a kan. Ne le ye Masaba ye.
13«A ka kan ka sunguru kɛnɛkɛnɛ le furu. 14A man kan ka firiyamuso furu, walima muso furu sanin, walima muso min ye kakalaya kɛ k'a yɛrɛ nɔgɔ, fɔɔ sunguru kɛnɛkɛnɛ a ka mɔgɔw cɛma. 15N'o tɛ, a ben'a ka mɔgɔw ɲagami ni deen dɔ ye min saniyanin tɛ sariya faan fɛ. Ne le ye Masaba, a saniyabaga ye.»
Fɛɛn min be se ka mɔgɔ bali ka kɛ sarakalasebaga ye
16Masaba y'a fɔ Musa ye ko: 17«A fɔ Arɔn ye ko: ‹Waati nataw la, ni fiɲɛ b'i kɔmɔgɔ o kɔmɔgɔ la, o tigi man kan ka gwɛrɛ k'a ka Ala ka sarakaw d'a ma. 18Fiɲɛ be mɔgɔ min farikolo la, o tigi man kan ka gwɛrɛ k'o kɛ: fiɲɛntɔ, walima senkelennin, walima fiɲɛ be min ɲada la, walima mɔgɔ min farisogo yɔrɔ dɔ t'a cogo la, 19walima mɔgɔ min seen karila, walima a bolo, 20walima dantɔ, walima mɔgɔ cɔrɔkɔnin, walima ni min ɲaa ma ɲi, walima bana o bana be mɔgɔ min fari kan, walima cɛɛ min kɔɔ bɔnin lo, olu si kana gwɛrɛ. 21Fiɲɛ be sarakalasebaga Arɔn kɔmɔgɔ o kɔmɔgɔ la, o si man kan ka gwɛrɛ ka sarakaw jɛni Masaba ye minw be jɛni pewu. Fiɲɛ b'a la minkɛ, o kama, a man kan ka gwɛrɛ ka Ala ka dumunifɛn d'a ma. 22A be se k'a ka Ala ka dumunifɛn dumu, min saniyanin be, ni min saniyanin be kosɔbɛ. 23Nga fiɲɛ b'a la minkɛ, o la, a man kan ka gwɛrɛ soo cɛtigɛfani la, walima sarakabɔyɔrɔ la, ka ne ka sigiyɔrɔ nɔgɔ. Ne le ye Masaba, u saniyabaga ye.› »
24Musa y'o kuma fɔ Arɔn n'a dencɛw, ani Isirayɛlidenw bɛɛ ye.


text:
Zer 11
Ala ka kuma batobaliya bɔnɛ
1Masaba kumana Zeremi fɛ ko: 2«Aw ye bɛɛn nin kuma mɛn, k'o fɔ Zeruzalɛmukaw ni Zuda mara mɔgɔw ye. 3- A fɔ u ye ko ne Masaba, Isirayɛli ka Ala ko: Ni mɔgɔ min ma sɔn ka bɛɛn nin kuma bato, o tigi danganin lo, 4ne tun ye min fɔ u faaw ye tuma min na ne y'u bɔ tɔɔrɔba la Ezipiti jamana la. Ne tun y'a fɔ ko n'u ye mɛnni kɛ ne fɛ, ne bena min bɛɛ fɔ u ye, n'u y'o bɛɛ kɛ, o tuma na, u bena kɛ ne ka mɔgɔw ye, ne bena kɛ u ka Ala ye. 5O la, ne bena ne ka layidu dafa, n tun ye min ta u faaw ye ko ne bena jamana diman d'u ma, nɔnɔ ni lii ka ca min la kosɔbɛ, min kɛra u ta ye bii.»
Ne y'a jaabi ko: «Amiina, Masaba!»
6Masaba y'a fɔ ne ye ko: «Taga o kuma nunu bɛɛ wango la Zeruzalɛmu bɔlɔnw la ani Zuda mara duguw tɔw kɔnɔ ko: ‹Aw ye mɛnni kɛ ne Masaba ka bɛɛn la, k'a sira taama. 7Bari, kabini ne y'aw faaw bɔ Ezipiti fɔɔ ka na se bii, ne tora k'a fɔ k'a gwɛlɛya u ye ko u ka mɛnni kɛ ne fɛ. 8Nga u ma sɔn k'u tulo malɔ. U y'u kuun gwɛlɛya k'u yɛrɛ sago kɛ ni kɔnɔfin ye. O la, ne ye bɛɛn nin sariya jalaki bɛɛ ben u kan, bari ne tun ye min fɔ u ye ko u k'u bato, u ma o bato.› »
9O kɔ, Masaba y'a fɔ ne ye ko: «Zeruzalɛmukaw ni Zuda mara mɔgɔw be janfa labɛnna. 10U faaw tun ye kojugu minw kɛ, olu fana y'u nɔɔ ta. Ufaa minw tun banna ka ne ka kuma bato. U ye batofɛn wɛrɛw sɔn k'u bato. O la, Isirayɛli ni Zuda mara mɔgɔw ye ne ka bɛɛn cɛn, ne tun ye min kɛ n'u faaw ye. 11O kama, ne Masaba ko n bena bɔnɛ lase u ma, u tena bɔyɔrɔ sɔrɔ. U bena ne daali, nga ne tena mɛnni kɛ u fɛ. 12Zeruzalɛmukaw ni Zuda mara dugu tɔw mɔgɔw tun be joo minw sɔn, u bena dɛmɛ ɲini olu fɛ, nga olu tena se k'u kisi bɔnɛ waati la. 13Ee! Zuda mɔgɔw, aw ka duguw ka ca cogo min na, aw ka batofɛnw fana ka ca ten! Zeruzalɛmu dugu kɔnɔ siraw ka ca cogo min na, aw ka *Baali sɔnyɔrɔw ka ca ten, fɛɛn kuntan nin!
14«Ele Zeremi, kan'a fɔ ko e be don u ni ne cɛ fewu, kana ne daali u ye, kana u koo fɔ ne ɲana, kana dɛmɛ ɲini u ye yɛrɛ. Bari n'u nana kule ne nɔfɛ u ka bɔnɛ tuma na, ne tena na sɔn ka mɛnni kɛ.»
Isirayɛli be i n'a fɔ torosun
15Masaba ko: «Aw minw koo ka di ne ye,
aw be mun le kɛra ne ka soo kɔnɔ?
Aw ka kɛwaliw ma ɲi.
Aw ka dadili ni begɛn sarakataw be se k'a to
tɔɔrɔ be tɛmɛ aw kunna wa?
N'aw be kojugu le kɛ,
aw nisɔndiyanin lo.»
16Masaba tun ye tɔgɔ la aw kan ko:
«Olivuyiriɲuman, i deenw cɛɛ ka ɲi.»
Nga mankanba cɛma,
tasuma bena aw furaburu jɛni,
aw bolo be ja.
17Masaba, Setigi min tun y'aw tutu, ale lo ko bɔnɛ nin ka se aw ma bari Isirayɛli ni Zuda mara mɔgɔw ye kojugu kɛ, u ye *Baali sɔn k'ale dusu dimi.
Zeremi be tɔɔrɔl'a ka mɔgɔw bolo
18Masaba y'o koow yira ne la, ne y'u lɔn. O la, ne bɔra u ka koow kala ma. 19Ne tun be i n'a fɔ saga, u be tagara ni min ye fagayɔrɔ la. Ne tun m'a lɔn ko u be koo dɔ labɛnna ne kama. U tun ko: «An ka yirikɛnɛ nin faga, k'a tunu ka bɔ diɲɛ na. A tɔgɔ kana wele tugu!»
20Masaba, Setigi, e min be kiti tigɛ ni hɔrɔnya ye,
e min be adamaden kɔnɔnako n'a ka miiriyaw sɛgɛsɛgɛ,
e bena min kɛ u la, ne bena o ye
bari, ne ye n ka koo to i bolo.
21O le y'a to, Masaba be nin fɔ Anatɔtikaw kosɔn, minw be ne ka saya fɛ, n'u b'a fɔra ko: «Kana kiraya kɛ Masaba tɔgɔ la, n'o tɛ, anw yɛrɛ bena i faga!» 22O kama, Masaba, Setigi ko: «Ne bena wili u kama. U bena u ka kanbelenw faga ni murujan ye, u deen cɛmanw ni musomanw bena sa kɔngo bolo. 23Ni ne wilila Anatɔtikaw kama saan min na ka bɔnɛ lase u ma, u si tena to.»


text:
Zer 48
Mowabu halakiko
1- Masaba, Setigi, Isirayɛli ka Ala b'a fɔ Mowabu kosɔn ko:
«Bɔnɛ ye Nebokaw ta ye,
bari u ka dugu halakira.
Kiriyatayimu dugu bena minɛ,
ka maloya.
A ka yɔrɔ barikaman bena ci,
ka maloya sɔrɔ.
2Mowabu ka nɔɔrɔ banna,
bɔnɛ be labɛnn'a kama Ɛsibɔn.
U ko: ‹An ka taga,
k'a halaki ka bɔ siyaw cɛma.›
Ele Mademɛn fana,
i bena suma tenten,
murujan bena tugu i kɔ.
3Kasikan be bɔra Oronayimu,
u ko: ‹Cɛnni o cɛnni! Cɛnniba lo.›
4Mowabu halakira.
A deenw kulekan be bɔra,
5u be kasira kosɔbɛ sira kan,
u yɛlɛtɔ Luwiti.
Sira min be jigi ka taga Oronayimu,
kulekan be mɛnna ale kan cɛnni kosɔn.
6Aw ye boli, k'aw nii kisi!
Aw ka kɛ i ko yiridennin, kongokolon kɔnɔ.
7Mowabu, i jigi b'i ka kɛwaliw n'i ka nafolo kan minkɛ,
e fana bena minɛ.
I ka joo *Kemɔsi bena ta ka taga jamana wɛrɛ la,
ale n'a ka murutigiw,
n'a ka ɲamɔgɔw.
8Cɛnnikɛla bena don duguw bɛɛ kɔnɔ,
hali dugu kelen tena to.
Kɔkɛnɛ bena tunu,
a sanfɛla bena halaki.
Masaba le ko ten.
9Aw ye kaburu labɛn mowabuw ye.
A ka duguw bena kɛ makari yɔrɔw ye,
mɔgɔ tena sɔrɔ yen tugu.
10Mɔgɔ min be Masaba ka baara kɛ ni farifaga ye,
o tigi danganin lo.
Mɔgɔ min te fagali kɛra ni murujan ye,
o tigi danganin lo.
11Mowabuw tora ɲasuma na kabini u be yen,
u ma minɛ ka taga ka ye.
U be i ko dɔrɔ,
min buru b'a jukɔrɔ yen,
a ma yɛlɛma ka ye minan wɛrɛ la.
O la, a diya b'a cogo la,
a kasa fana ma yɛlɛma.
12«Ayiwa, loonw be na, ne bena yɛlɛmabagaw bila ka n'a yɛlɛma ka bɔ a dagaw kɔnɔ k'u ci. Ne Masaba le ko ten. 13Mowabu bena maloya, a ka joo Kemɔsi kosɔn, i ko Isirayɛlidenw maloyara u ka Betɛli kosɔn cogo min na. U tun y'u jigi la min kan.
14Aw be se k'a fɔ cogo di
ko aw ye cɛfariw ye,
ko aw be se kɛlɛ la?
15Mowabu n'a duguw halakira.
A ka kanbelenŋanaw be tagara fagayɔrɔ la.
Masacɛ min tɔgɔ ko Masaba, Setigi a le lo ko ten.
16Mowabu halakiwaati tɔɔ man ca,
bɔnɛ ben'a sɔrɔ sisansisan.
17A laminimɔgɔw n'a lɔnbagaw bɛɛ ka kasi a kosɔn,
Aw k'a fɔ ko:
‹Ee! Masabere nin karila!
Fangaba nin cɛnna!›
18Aw ka jigi ka bɔ aw lɔyɔrɔba la,
ka na sigi dugukolo janin na, Dibɔnkaw.
Mowabu halakibaga be nana aw kama,
a bena aw ka yɔrɔ barikamanw halaki.
19Aw ka dɛn sirada la ka filɛli kɛ, Arowɛrikaw.
Ni bolibaga, min sera ka kisi,
aw ka ale ɲininga ko:
‹Mun le kɛra?›
20Mowabu maloyara, a jigi tigɛra.
Aw ka kule ka kasi!
Aw ka wango la Arinɔn kɔɔ daa la
ko Mowabu halakira!
21«Jalaki sera kɛnɛba yɔrɔ la: Olɔn, ni Yasa, ani Mefaati, 22ni Dibɔn, ani Nebo, ni Bɛtidibilatayimu, 23ani Kiriyatayimu, ni Bɛtigamuli, ani Bɛtimeŋɔn, 24ni Keriyɔti, ni Bɔsira, o kɔrɔ, mowabuw ka duguw bɛɛ, minw yɔrɔ ka jan, ani minw yɔrɔ ka surun.
25Mowabu ka fanga nagasira,
a bolo karila.»
Masaba le ko ten.
26«Aw k'a kɛ a be min ka su, bari a y'a yɛrɛ fisaya ni Masaba ye. Fɔɔ Mowabu ka ben ka kolonkolon a ka fɔɔnɔw kɔnɔ, a ka kɛ yɛlɛbɔyɔrɔ ye. 27Yala, e tun te yɛlɛ Isirayɛlidenw ma wa? N'i b'u koo fɔ tuma o tuma, e b'i kuun firinfirin i n'a fɔ u minɛna ka ye soɲali la.
28Mowabukaw, aw k'aw ka duguw bila ka taga to kuluyɔrɔ la.
Aw ye tuganin cogo ladege,
min b'a ka ɲaga la kuluwo daa la.
29An ye mowabuw ka yɛrɛboɲa koo mɛn.
U tun b'u yɛrɛ boɲa kojugu,
ka yada,
k'olu ka fisa ni tɔw ye.
30Ne b'u ka yɛrɛboɲa kala ma.
U ka kuma n'u ka kɛwaliw bɛɛ ye fuu ye.
Masaba le ko ten.
31O la, ne be kasira Mowabu kosɔn.
Ne be kulera Mowabu yɔrɔ bɛɛ kosɔn.
Ne be ŋunanna Kiriyɛrɛsikaw kosɔn.
32Sibima *ɛrɛzɛnforo,u
ne be kasi i kosɔn ka tɛmɛ Yazɛri koo kan.
I bolow tun jaɲana fɔɔ ka taga kɔgɔji kɔfɛ,
u tun sera Yazɛri.
Halakilikɛla benna i ka suman n'i ka ɛrɛzɛnw kan.
33Ɲanagwɛ ni nisɔndiya te yen tugu
Mowabu yiriforow n'a foro wɛrɛw la.
Ne y'a kɛ duvɛn jara dagaw kɔnɔ.
Ɛrɛzɛnnɔɔni nisɔndiyakan te bɔra tugu.
Kaan dɔ be bɔra, nga nisɔndiyakan tɛ.
34Kulekan be bɔ Ɛsibɔn ni Eleyale,
a be mɛn fɔɔ Yasa,
k'a daminɛ Sowari fɔɔ Oronayimu, ani Ɛgilatiselisiya,
bari hali Nimurimu jii jara.
35Minw be to k'u ka joow sɔn sɔnnikɛyɔrɔw la,
ne bena olu sii tunu Mowabu kɔnɔ.
Ne Masaba le ko ten.
36Ne dusu kasinin be Mowabu,
ani Kiriyɛrɛsikaw kama
i ko filenfiyɛbaga, sangayɔrɔ la.
Bari u tun ye nafolo min cɛ,
o tununa.
37Bɛɛ y'u kuun n'u bonbosi li,
k'u bolow tigɛtigɛ.
Bɛɛ ye dusukasifani don.
38Mowabuw ka soow bɛɛ kunna ani forobayɔrɔw la,
kasikan dama le be yen.
Bari ne ye mowabuw halaki
i ko daga, mɔgɔ mako te min na.
Ne Masaba le ko ten.
39A halakira dɛ! Aw ye kasi!
Mowabu y'a kɔɔ di maloya kosɔn,
Mowabuw kɛra yɛlɛbɔfɛn ni siranyafɛn ye
u laminimɔgɔw bɛɛ fɛ.»
40Masaba ko: «A be i ko sɛgɛn
min be lerula Mowabu kunna.
41Keriyɔti ni yɔrɔ barikamanw minɛna.
Mowabu cɛfariw kɔnɔ bena gwan o loon na
i ko muso tintɔ.
42Mowabu halakira,
siya nin ka koo banna.
Bari u tun y'u yɛrɛ fisaya ni Masaba ye.
43Siranya, ni dingɛ, ani jɔɔ le y'aw ta ye, Mowabukaw.
Ne Masaba le ko ten.
44Ni min sera k'a yɛrɛ bɔsi siranya bolo,
ale bena ben dingɛ kɔnɔ.
N'a sera ka bɔ dingɛ kɔnɔ,
a bena minɛ jɔɔ kɔnɔ.
Ne bena wili Mowabu kama saan dɔ la.
Ne Masaba le ko ten.
45Bolibaga dɔw dɛsɛnin ye lafiɲɛyɔrɔ ɲini
Ɛsibɔn dugu kɔnɔ.
Nga tasuma bɔra Ɛsibɔn,
masacɛ Siŋɔn ka soo kɔnɔ.
A bena mɔgɔ fariman nunu ka jamana jɛni
k'a ta a dafɛla la
fɔɔ ka taga se a cɛmancɛ la.
46Ee! Mowabuw, bɔnɛ ye aw ta ye!
Kemɔsi sɔnbagaw ta cɛnna.
Aw dencɛw n'aw denmusow minɛna ka taga.
47Nga, waati dɔ bena se,
ne bena Mowabu kɛ a cogo kɔrɔman na.»
Masaba le ko ten.
Mowabuw ka jamana jalakiko danna yan.


text:
Dal 91
Dogoyɔrɔsɔbɛ ye Ala ye
1Mɔgɔ min be taga to Fɛɛn bɛɛ kuntigi fɛ
k'a yɛrɛ dogo yen,
o tigi be lafiɲɛ Setigi ka suma kɔrɔ.
2Ne kɔni be Masaba koo fɔ ko:
«N dogoyɔrɔ, n dogoyɔrɔ barikaman lo.
Ne ka Ala lo, ne jigi be min kan.»
3Ale lo b'i bɔsi ka bɔ jaan kɔnɔ,
k'i kisi banajugu ka halakili ma.
4A ben'a gaman biri i kan,
i bena i yɛrɛ dogo yen i ko sisɛ n'a deenw.
A ka tilenninya le ye a ka nigɛkunbɛnnan
n'a ka nigɛdeleke ye.
5E tena siran foyi ɲa, hali sufɛ siranyako,
walima biɲɛ minw be tɛmɛna tilegwan fɛ.
6Banajugu min be na dibi kɔnɔ,
walima fɔɲɔbana min be yɛlɛmayɛlɛma tilefɛ,
e tena siran o si ɲa.
7Hali ni mɔgɔ waa kelen sara i gɛrɛfɛ,
mɔgɔ waa tan ka sa i kinibolo la,
foyi tena e sɔrɔ.
8E kɔni ka filɛli kɛ dɔrɔn,
e ben'a ye mɔgɔjugu ka sara bena kɛ min ye.
9Tiɲɛ na, Masaba ye i ka dogoyɔrɔ ye.
I ye Fɛɛn bɛɛ kuntigi kɛ i sigiyɔrɔ ye.
10Sɛgɛn si tena i sɔrɔ,
balawu si tena se i ka sigiyɔrɔ ma.
11- Bari a bena ci di a ka mɛlɛkɛw ma i kosɔn
ko u k'u janto i la i ka siraw bɛɛ kan.
12- U bena i ta u bolo la,
janko i seen kana gosi kabakuru la.
13- I bena taama jaraw ni saaw, ani sogojuguw cɛma,
u tena foyi kɛ i la.
14A nɔrɔla ne Masaba la, o la, ne ben'a bɔsi.
N ben'a tanga bari a be ne lɔn.
15A bena ne daali, ne ben'a jaabi.
Ne bena to n'a ye dusukasi tuma na,
ne ben'a bɔsi ka boɲa la a kan.
16Ne bena sijan d'a ma,
ne ben'a kisi.


text:
Eza 66
Masaba bena mɔgɔ bɛɛ kiti
1- Masaba ko:
«Sankolo ye n ka masasigilan ye,
dugukolo ye n seen bilayɔrɔ ye.
Aw do bena se ka boon jumɛn lɔ ne ye?
Yɔrɔ jumɛn bena kɛ ne ka lafiɲɛyɔrɔ ye? -
2Ne le y'o fɛɛn nunu bɛɛ dan,
o bɛɛ ye ne bulonɔ ye.
Ne Masaba le ko ten.
Mɔgɔ min b'a yɛrɛ majigi,
mɔgɔ min dusu b'a jalaki,
mɔgɔ min be siran ne ɲa
ka sɔn n ka kuma ma,
ne b'o tigi le filɛ.
3Mɔgɔ dɔw be misi saraka
ka tila ka adamaden faga.
U be saga saraka
ka tila ka wulu kuun ci.
U be suman saraka bɔ
ka tila ka lɛɛ joli bɔn.
U be wusulan jɛni ne ye
ka tila ka joo sɔn.
Mɔgɔ nunu y'a latigɛ k'u b'u yɛrɛ sago kɛ,
u be nisɔndiya kojugu nunu la.
4Ne y'a latigɛ ko n bena u tɔɔrɔ.
U be siran koo min ɲa,
ne ben'a to o le b'u sɔrɔ.
Bari, ne tun ye weleli kɛ,
mɔgɔ si m'a laminɛ,
ne tun kumana, mɔgɔ si m'a tulo malɔ.
U ye kojugu kɛ ne ɲakɔrɔ.
Koo min man di ne ye,
u tora k'o le kɛ.»
5Aw minw be siran Masaba ɲa
ka sɔn a ka kuma ma,
aw y'aw tulo malɔ a ka kuma na.
Aw balima minw b'aw kɔniya,
n'u b'aw gwɛn ne kosɔn,
olu b'a fɔ ko:
«Masaba k'a ka setigiya yira,
o la, an bena aw nisɔndiyatɔ ye.»
Ayiwa, olu le bena maloya.
6Kumakanba dɔ be bɔra dugu kɔnɔ,
kumakan dɔ be bɔra Alabatoso kɔnɔ.
Masaba kaan lo.
A b'a la k'a juguw sara u ka kɛwaliw la.
7- Sanni a ka tiin ka daminɛ,
o y'a sɔrɔ a jigira.
Sanni a ka kɔnɔdimi ka daminɛ,
o y'a sɔrɔ a ye dencɛ wolo.
8Jɔn ye nin mɛn ka ye?
Jɔn delila ka nin ɲɔgɔn ye?
Jamana be sigi loon kelen wa?
Jamanadenw be wolo loon kelen wa?
O bɛɛ n'a ta, *Siyɔn kɔnɔ dimitɔ,
a y'a deenw wolo.
9«Ne be se k'a to musokɔnɔman b'a ka kalo dafa
ka tila k'a bali jigi ma wa?
Ne Masaba le ko ten.
Ne min b'a to kɔnɔ be sɔrɔ,
ne ben'a woloko bali wa?»
I ka Ala ko ten.
10Zeruzalɛmu koo ka di aw minw bɛɛ ye,
aw ka nisɔndiya n'a ye,
aw k'a kɛ aw ka nisɔndiya sababu ye.
Aw minw bɛɛ dusu kasinin tun lo a kosɔn,
aw ye nisɔndiya n'a ye kosɔbɛ.
11O la, aw ben'a siin min fɔɔ ka fa,
siin min be mɔgɔ dusu saalo.
Aw ben'a sinɲuman diya lɔn kosɔbɛ.
12Bari, Masaba ko:
«N bena na ni hɛrɛ ye Zeruzalɛmu kɔnɔ i ko baji woyotɔ,
ka na ni siya wɛrɛw ka nafolow ye
i ko baa min fara fɔɔ ka yɛrɛkɛ.
Aw bena siin min,
u bena aw ta u gɛrɛn na,
k'aw nigɛnigɛ u kunbiri kan.
13Bamuso b'a deen dusu saalo cogo min na,
ne bena aw dusu saalo ten.
Zeruzalɛmukaw dusu bena saalo.
14Aw ben'a ye, o bena aw dusu diya.
Aw fari bena nugu i ko biin.»
Masaba ben'a ka baarakɛlaw dɛmɛ
k'a dimi bɔ a juguw la.
15Jaati! Masaba filɛ nin ye.
A be nana tasuma kɔnɔ,
a ka kɛlɛkɛwotorow ka teli i ko funufunu.
A ben'a dimi bɔ ni fariya ye,
a ben'a ɲaa gwan ni tasuma ye.
16Masaba bena mɔgɔw kiti ni tasuma le ye,
a bena murujan le kɛ ka bɛɛ kiti.
A bena mɔgɔ caaman faga.
17Masaba ko:
«Minw b'u yɛrɛ saniya
ka sɔrɔ ka tugu ɲɔgɔn kɔ ka don tuuw kɔnɔ ka sɔnni kɛ,
n'u be to ka lɛsogo ni ɲinansogo ɲimi,
ani tanafɛn wɛrɛw,
o mɔgɔ nunu bɛɛ bena halaki.
18Ne b'u ka kɛwaliw n'u ka miiriyaw lɔn.
Ne be nana siyaw ni jamanaw bɛɛ lajɛn
waasa u ka ne ka nɔɔrɔ ye.
19«Ne bena taamasiɲɛ bila u cɛma. Minw bena kisi n ka kiti kɔfɛ, n bena olu ci Tarisisi jamana la, ni Puti, ani Ludi, minw be se kalabon na, ni Tubali, ni Yaban ani jii cɛma dugukolo minw be yɔrɔjan, minw ma deli ka ne koo mɛn, u ma deli ka n ka sebagaya ye. U bena n ka sebagaya koo fɔ siya wɛrɛw ye. 20U bena na n'aw balimaw bɛɛ ye ka bɔ n'u ye siyaw bɛɛ cɛma soow kan, wotorow kɔnɔ, ni sofaliw ni ɲɔgɔmɛw kan, fɔɔ ne ka kulu senuman kan Zeruzalɛmu, k'o kɛ ne boɲafɛn ye. Ne Masaba le ko ten. U bena na n'u ye i n'a fɔ Isirayɛlidenw be na n'u ka boɲafɛnw ye cogo min na minan saniyaninw kɔnɔ ne Masaba ka soo. 21Ne bena sarakalasebagaw, ni Levi kɔmɔgɔw woloma u cɛma. Ne Masaba le ko ten.
22- «Ne bena sankolokura ni dugukolokura minw dan, olu bena to yen ne ɲakɔrɔ. Aw tɔgɔ n'aw kɔmɔgɔw bena to ne ɲakɔrɔ ten. Ne Masaba le ko ten.
23Kalokura o kalokura,
lafiɲɛlon o lafiɲɛlon,
mɔgɔ bɛɛ bena na biri ne ɲafɛ ka ne bato.
Ne Masaba le ko ten.
24- Ni mɔgɔw bɔra,
minw tun murutira ne ma,
u bena olu suuw lalanin ye.
Tumu minw bena don u la,
olu tena sa.
Tasuma min bena u jɛni,
o tena faga.
U bena kɛ fɛnjugu ye mɔgɔ bɛɛ fɛ.»


text:
Zɔbu 35
1Eliyu y'a fɔ Zɔbu ye tugu ko:
2«E be miiri ko tiɲɛ b'i fɛ kɛ?
N'i b'a fɔ ko i gwɛnin lo Ala ɲakɔrɔ?
3E tun be to k'a fɔ tuma min na ko:
‹Ni ne ma kojugu kɛ, ne bena mun le sɔrɔ o la?›
4Ne bena ele n'i teriw jaabi.
5Sankolo filɛ ka ɲa,
sankabaw filɛ u be cogo min na i sanfɛ.
6- N'i ye kojugu kɛ, o be mun le kɛ Ala la?
Hali n'i tora ka dɔ fara i ka murutiliko kan,
o te foyi kɛ a la.
7N'i fana ye tilenninya kɛ,
o te fɛɛn ye n'i b'a dir'a ma fana.
A be fɛɛn dɔ sɔrɔ i fɛ o kama wa?
8E ka juguya kɔni b'i mɔgɔɲɔgɔn dama le sɛgɛn,
e ka tilenninya fana be adamaden dɔrɔn le dɛmɛ.
9U be kule ni mɔgɔtɔɔrɔbaga caaman tɔgɔ ye,
u b'u kaan kɔrɔta ka dɛmɛ ɲini
janko ka bɔ fangatigiw bolo.
10Nga mɔgɔ te yen min b'a fɔ ko:
‹Ne Danbaga Ala be min?
Ale min b'a kɛ dɔnkili be la sufɛ.›
11Ale min be lɔnniya di an ma ka tɛmɛ kongosogow kan,
a be hakilitigiya di an ma ka tɛmɛ kɔnɔw kan.
12Mɔgɔ be kule kosɔbɛ, nga Ala te jaabili kɛ,
mɔgɔjuguw ka yɛrɛboɲa kama lo.
13Ala t'a tulo malɔ kumafu la,
o ɲɔgɔn le te don Setigi tulo la.
14Ele do ko e ɲaa t'a la,
ko e ka koo b'a bolo la,
ko i b'a kɔnɔna.
15E ka miiri la, Ala te mɔgɔ ɲaa gwan a ka dimi kɔnɔ kɛ?
Ko a te adamaden ka muruti jati.
16O la, ele Zɔbu ka kuma ye fuu ye,
e be kuma caaman fɔra,
e be min fɔra, e t'o lɔn.»


text:
Zan 11
Lazari ka sayako
1- Cɛɛ dɔ bananin tun be Betani, Mariyamu n'a kɔrɔmuso Marita ka dugu la, a tɔgɔ ko Lazari. 2- Ale Mariyamu le tun ye tulu kasadiman bon Matigi seen kan ani k'a kunsigi kɛ k'a jɔsi, ale balimacɛ Lazari le tun man kɛnɛ. 3U ye mɔgɔ bila ka taga fɔ Yezu ye ko: «Matigi, i tericɛ man kɛnɛ.»
4Yezu y'u ka kuma mɛn ka ban tuma min na, k'a fɔ ko: «Bana nin t'a fagata ye, nga a kɛra janko boɲa ka la Ala n'a Dencɛ kan.» 5Marita, n'a dɔgɔmuso, ni Lazari koo tun ka di Yezu ye. 6A ye Lazari ka bana koo mɛn tuma min na, a tun be yɔrɔ min na, a ye tile fila kɛ yen. 7O kɔ, a y'a fɔ a ka kalandenw ye k'u ka to u be kɔsegi Zude mara la. 8A ka kalandenw y'a fɔ a ye ko: «Karamɔgɔ, zuwifuw tun b'a fɛ k'i bon ni kabakuru ye a ma mɛn, e do ko an ka segi ka taga Zude mara la.» 9Yezu y'u jaabi ko: «Lɛrɛ tan ni fila te tile kelen kɔnɔ wa? Ni mɔgɔ min be taama tilefɛ, a te talon, bari a be yeli kɛ tile barika la, 10nga, ni mɔgɔ dɔ be taama sufɛ, a be talon, bari yeelen te yen.»
11O kuma bɛɛ fɔnin kɔ, a y'a fɔ u ye ko: «An tericɛ Lazari be sinɔgɔra, nga ne be taga kunun.» 12Kalandenw y'a fɔ a ye ko: «Matigi, n'a be sinɔgɔra, o kɔrɔ ko a bena kɛnɛya.» 13Yezu tun be Lazari ka sayako le fɔra, nga kalandenw tun b'a miiri ko a tun be kumana sinɔgɔ yɛrɛ koo la. 14O kɔ, Yezu y'a fɔ k'a gwɛ u ye ko: «Lazari sara. 15Ne tun te yen minkɛ, o diyara ne ye, aw kosɔn, janko aw ka se ka jigi sɔrɔ. An ka taga fɛ.» 16O la, Toma min tɔgɔ ko Filanin, ale y'a fɔ kalanden tɔ nunu ye k'u k'a to u be taga yen u bɛɛ ka sa ɲɔgɔn fɛ.
Marita ni Mariyamu be Yezu kunbɛn
17Yezu sera tuma min na, o y'a sɔrɔ Lazari suu tun ye tile naani kɛ kaburu la. 18Betani ni Zeruzalɛmu furancɛ tun te tɛmɛ kilo saba ɲɔgɔn kan. 19Zuwifu caaman tun tagara Betani janko u ka se ka Marita ni Mariyamu jigi tugu u balimacɛ ka sayako la.
20Marita y'a mɛn tuma min na ko Yezu be nana, a tagar'a kunbɛn. O y'a sɔrɔ Mariyamu tun siginin be soo kɔnɔ. 21Marita y'a fɔ Yezu ye ko: «Matigi, ni e tun be yan, ne balimacɛ tun tena sa. 22Nga hali sisan ne lanin b'a la ko e mana fɛɛn o fɛɛn daali Ala fɛ, a bena o kɛ e ye.» 23Yezu y'a jaabi fana ko: «I balimacɛ bena kunun.» 24Marita y'a fɔ a ye tugu ko: «Ne y'a lɔn ko a bena kunun diɲɛ labanlon na.» 25Yezu y'a fɔ a ye ko: «Ne le be suuw kunun, ne be nii di, ni mɔgɔ min lara ne la hali n'o tigi sara, a bena kunun. 26Ani ka mɔgɔ o mɔgɔ to nii na, n'a lara ne la, a tena sa fewu. I lara o la wa?» 27A y'a jaabi ko: «Ɔnhɔn Matigi, ne lanin b'a la ko e le ye Ala ka Mɔgɔ wolomanin nin ye, Ala Dencɛ, min ka kan ka na diɲɛ na.»
28A y'o kuma nunu fɔ ka ban dɔrɔn, a tagara Mariyamu wele dogo la k'a fɔ ale ye ko: «Karamɔgɔ nana, a ko i ka na.» 29Mariyamu y'o mɛn dɔrɔn, a sinna ka wili ka taga Yezu fɛ. 30O y'a sɔrɔ Yezu ma don dugu kɔnɔ fɔlɔ. Marita tun y'a kunbɛn yɔrɔ min na, a tun b'o yɔrɔ la halibi. 31Zuwifu minw tun be ni Mariyamu ye soo kɔnɔ k'a jigi tugu, olu y'a ye a sinna ka wili ka bɔ dɔrɔn, olu tugura a kɔ. U tun b'a miiri ko a be tagara kaburu yɔrɔ la ka kasi.
32Mariyamu sera Yezu fɛ dɔrɔn, a y'a kunbiri gwan a kɔrɔ k'a fɔ a ye ko: «Matigi, ni e tun be yan, ne balimacɛ tun tena sa.» 33Yezu y'ale ni zuwifuw kasitɔ ye, o y'a dusu kasi, u makari y'a minɛ. 34A y'u ɲininga ko: «Aw y'a suu don yɔrɔ jumɛn?» U ko: «Matigi, na taga o yɔrɔ filɛ.»
35Yezu kasira. 36O la, zuwifu minw tun be yen, olu y'a fɔ ko a koo tun ka d'a ye dɛ. 37Nga dɔw y'a fɔ ko: «Ale min tun ye fiɲɛntɔ ɲaa yɛlɛ, a tun te se ka Lazari bali saya ma wa?»
Yezu be Lazari kunun
38Yezu dusu kasira tugu, a tagara kaburu yɔrɔ la. Kaburu nin tun ye farawo ye, u ye kabakuru kɛ k'a datugu. 39Yezu y'a fɔ ko u ka kabakuru bɔ kaburuda la. Cɛɛ min banna, ale balimamuso Marita y'a fɔ a ye ko: «Matigi, a kasa ka kan ka bɔ sisan, bari a suu donna bii y'a tile naani ye.» 40Yezu y'a fɔ a ye ko: «Ne tun m'a fɔ i ye ko ni lanaya b'i la, ko i bena Ala ka sebagaya ye wa?» 41U ye kabakuru bɔ yen, o kɔ Yezu y'a ɲaa kɔrɔta sanfɛ k'a fɔ ko: «N Faa, ne be barika la i ye bari i ye ne jaabi. 42Ne y'a lɔn ko i be ne jaabi tuma bɛɛ, nga ne b'o fɔra janko mɔgɔ minw be ne lamini na, olu ka l'a la ko ele le ye ne ci.» 43A y'o kuma fɔ ka ban tuma min na, a pɛrɛnna ko: «Lazari, wili ka bɔ.» 44Lazari min tun sara, a kununna ka bɔ kaburu la. Fani melekenin tun b'a bolo n'a seen na, ani dɔ tun kɛnin be k'a ɲaa siri. Yezu y'a fɔ u ye ko: «Aw k'a foni k'a to a ka taga.»
U b'a fɛ ka Yezu faga
(Mat 26.1-5; Mar 14.1-2; Luka 22.1-2)
45Zuwifu minw tun nana Mariyamu fɛ, u ye Yezu ka koo kɛnin ye minkɛ, u caaman lara a la. 46Nga dɔw tagara *Fariziɲɛw fɛ, Yezu ye koo min kɛ, k'o lakali u ye. 47Sarakalasebagaw ni Fariziɲɛw ye ɲɔgɔnye kɛ k'a fɔ ko: «An bena mun le kɛ? Bari cɛɛ nin be kabako caaman kɛ. 48N'an y'a to n'a tagara ɲa, mɔgɔ bɛɛ bena l'a la, o seen fɛ, Ɔrɔmukaw bena na k'an ka yɔrɔ senumand n'an ka siya halaki.»
49Sarakalasebagaw kuntigiba min tun be yen o saan na, a tɔgɔ ko Kayifu, ale y'a fɔ u ye ko: «Aw te foyi faamu. 50Aw fana m'a lɔn ko mɔgɔ kelen ka sa jama kosɔn janko an ka siya bɛɛ kana halaki, k'o ka fisa wa?» 51O kuma nin ma bɔ a yɛrɛ la, o saan nin na, ale lo tun ye sarakalasebagaw kuntigiba ye, a tun ye kirayakuma le fɔ ten ko Yezu ka kan ka sa zuwifu siya kosɔn. 52O fana tun te kɛ u ka siya dama kosɔn, nga Ala deenw minw jɛnsɛnnin be, a ka se k'olu lajɛn. 53Kabini o loon, u bɛnn'a la k'u ben'a faga. 54O le kosɔn Yezu tagara kongokolon faan fɛ dugudennin dɔ la min tɔgɔ ko Efarayimu. A n'a ka kalandenw tora o yɔrɔ la. A tun te sɔn ka taga zuwifuw cɛma tuma bɛɛ.
Tulu kasadiman bonko Yezu seen kan
(Mat 26.6-13; Mar 14.3-9; i ka Luka 7.36-38 filɛ)
55O waati la, zuwifuw ka *Hɔrɔnya ɲanagwɛ loon tun sera ka ban. A tɔɔ tun tora tile damani, mɔgɔ caaman tun be bɔ dugudenninw na ka na Zeruzalɛmu janko k'u yɛrɛ saniya ka kɛɲɛ n'u ka landa ye. 56Olu tun be Yezu yɔrɔ yaalala. K'u to Alabatosoba kɔnɔ, u b'a fɔra ɲɔgɔn ye k'o tuma na, a tena na ɲanagwɛ nin na wa? 57Sarakalasebagaw ni *Fariziɲɛw tun y'a fɔ ko ni mɔgɔ min ye Yezu yɔrɔ lɔn, k'u k'a yɔrɔ yira olu la, u be taga minɛ.


text:
Zaki 3
Se i daa minɛcogo la
1N badenw, aw caaman kana kɛ karamɔgɔw ye. Bari an b'a lɔn ko karamɔgɔw ka kiti bena gwɛlɛya. 2An bɛɛ be fili cogo caaman na. Mɔgɔ min te fili kuma na, o tigi ye mɔgɔdafanin ye, a be se k'a yɛrɛ minɛ fana. 3An be karafe don soo daa la waasa a ka sɔn an ta ma. N'an ko a ka taga faan min na, a be taga yen. 4Walima aw ye kurunbabaw filɛ. Hali n'u dɔ boɲana cogo o cogo hali ni fɔɲɔba b'a ɲotira cogo o cogo, ni kurunbolila b'a fɛ a ka taga yɔrɔ min na, a be taga yen a ɲatilenfɛnfitini barika la. 5O cogo kelen na, mɔgɔ nɛɛn fana y'a fari yɔrɔfitini dɔ ye min be se k'a yɛrɛ boɲa haali.
Takamifitini fana be ten. A be se ka tuu belebeleba bɛɛ halaki. 6Mɔgɔ nɛɛn fana be i n'a fɔ tasuma. Fɛnjugu lo. An fari yɔrɔ dɔ lo, ale lo be fari yɔrɔ tɔw bɛɛ don koo la. O tasuma ye jahanama ta ye. 7Kongosogow, ni kɔnɔw, saaw, ani jikɔnɔfɛnw sifa bɛɛ, adamaden be se ka olu kolo. 8Nga mɔgɔ si te se ka nɛnden mara. Balawufɛn lo min te to yɔrɔ kelen. Baga yɛrɛ lo, min be mɔgɔ faga. 9- An be Matigi, ni an Faa tanu n'an nɛɛn ye, ka tila ka mɔgɔ danga n'o le ye. Ala do ye mɔgɔ dan i n'a fɔ a yɛrɛ. 10Duba ni danga ka bɔ daa kelen na, n badenw, o daganin tɛ! 11Jii diman, ani jii kunaman be se ka bɔ kɔlɔn kelen kɔnɔ wa? 12N badenw, toro be se ka tigɛ olivuyiri kan wa? Walima *ɛrɛzɛnsun be se ka den toro la wa? Jii diman te se ka bɔ kɔgɔji la.
Lɔnniya min be bɔ Ala fɛ
13Jɔn ye hakilitigi ye aw cɛma? O tigi k'a yira a ka kɛwaliɲumanw fɛ a be minw kɛ ni yɛrɛmajigi ani hakilitigiya ye. 14Nga ni min kɔnɔ ka jugu, ni keliya be min na, o tigi kan'a yɛrɛ wanso k'a ka galon kɛ ka tiɲɛ datugu. 15O hakilitigiya ɲɔgɔn te bɔ Ala fɛ, nga o ye diɲɛ ta ye, adamaden ni Sutana ta. 16Kɔnɔnajuguya ni keliya be yɔrɔ min na, koɲagaminin ni kojugu sifa bɛɛ be sɔrɔ o yɔrɔ la fana. 17Nga hakilitigiya min be Ala fɛ, o be mɔgɔ kɛ mɔgɔɲuman ye, hɛrɛmɔgɔ, hinɛbaga, min ka koo ka di, a ka kɛwaliw ka ɲi kosɔbɛ. A be makari kosɔbɛ. A te wolomani kɛ. A te kuma fila fɔ. 18Mɔgɔ minw be hɛrɛ ɲinina, olu be tilenninya nafa sɔrɔ hɛrɛ kɔnɔ.


text:
Eza 62
Zeruzalɛmu be kɛ kura ye
1*Siyɔn kama, ne tena je.
Zeruzalɛmu kama, ne tena se ka sigi yɔrɔ kelen.
Fɔɔ a ka tilenninya ka ye i ko dugugwɛ kɛnɛ,
a kisiko ka manamana i ko kala mananin.
2- Siya wɛrɛw bena aw ka tilenninya lɔn,
masaw bɛɛ bena aw ka dawula ye.
U bena aw ka dugu wele ni tɔgɔkura ye,
Masaba bena min di.
3I bena kɛ i ko masafugulanɲuman, Masaba bolo.
I bena kɛ masa kunmelekefani ye i ka Ala bolo.
4Mɔgɔw tena i wele tugu ko Dugu labilanin,
u ten'a fɔ aw ka dugukolo ma tugu ko Yɔrɔlakolon.
Nga u bena i wele ko Masaba diyanadugu,
k'i ka dugukolo wele ko Muso furunin.
Bari i koo bena diya Masaba ye,
a bena kɛ i fɛ i ko cɛɛ.
5Kanbelen be sunguru furu cogo min na,
i kɔnɔ mɔgɔw bena i furu ten.
Maminɛcɛ be nisɔndiya a ka maminɛmuso kosɔn cogo min na,
i ka Ala bena nisɔndiya i kosɔn ten.
6Ne ye kɔlɔsilikɛbagaw bila e Zeruzalɛmu laminikogo kan.
Suu fara tile kan, u tena je.
Aw minw be to ka Masaba hakili jigi Zeruzalɛmu koo la,
aw tena lafiɲɛ fewu.
7Aw tena to ɲasuma na fana
fɔɔ a ka Zeruzalɛmu lalaga,
fɔɔ a k'a kɛ tandofɛn ye dugukolo kan.
8Masaba kalila ko:
«Ne ka setigiya kosɔn,
ne ten'a to aw juguw b'aw ka suman dumu tugu.
Lonanw tena aw ka duvɛnkɛnɛ min tugu,
aw sigɛnna minw baara la.
9Ni minw ye suman tigɛ,
u bena o dumu, ka barika la ne Masaba ye.
Ni minw ye *ɛrɛzɛn cɛ,
u bena o duvɛn min ne batoso luuw kɔnɔ.»
10- Zeruzalɛmukaw, aw ye bɔ!
Aw ye bɔ, ka sira bɔ nabagaw ye.
Aw ka sira dingɛyɔrɔw datugu.
Aw ka kabakuruw walo ka bɔ yen.
Aw ka taamasiɲɛ bila siya wɛrɛw ye!
11- Masaba be min fɔra,
o bena mɛn fɔɔ diɲɛ daan na ko:
«Aw k'a fɔ Siyɔnkaw ye k'u kisibaga be nana.
A be nana n'a ka sara ye,
a ka baara tɔnɔ fana b'a ɲa.»
12U bena u wele ko Siya senuman,
Masaba ye minw kunmabɔ.
U bena i wele ko Madiyadugu,
Dugu min labilanin tɛ.


text:
Ɔrɔ 10
Zuwifuw ni siya wɛrɛw ka Ala ye kelen ye
1N balimaw, min be ne dusu la, ani n be min ɲini Ala fɛ Isirayɛlidenw ye, o ye u ka kisiliko ye. 2Bari ne be se k'a fɔ k'u jijanin be kosɔbɛ Ala koo la, u jijanin be kɔni, nga lɔnniyasɔbɛ t'u fɛ. 3Tilenninya min be sɔrɔ Ala fɛ, u m'o koo faamu, o la, o tun be tilenninya nin ɲini u yɛrɛ ka fanga la. O le y'a to tilenninya min be sɔrɔ Ala fɛ, u ma se k'u yɛrɛ majigi Ala ye ka mɛnni kɛ o koo la. 4Tiɲɛ na, sariya dafanin ye Krista ye, janko ni mɔgɔ min lara Krista la, Ala k'o tigi jati mɔgɔtilennin ye.
5- Musa fana y'a sɛbɛn tilenninya koo la min be sɔrɔ sariya batoli barika la ko: «Ni mɔgɔ min be sariya sira taama, o tigi bena balo o barika la.» 6- Tilenninya min be sɔrɔ jigi barika la, ale b'a ɲini i fɛ: «I kana miiri ko: ‹Jɔn le bena yɛlɛ sankolo la?› N'i y'o miiri, i b'a fɛ Krista ka kɔsegi ka na le. 7Walima ‹Jɔn bena jigi dingɛ dibiman kɔnɔ?› » O ye Krista ka kununko ye tugu. 8Mun le be fɔ tugu? «Kuma nin b'i tulo kɔrɔ, a b'i daa la ani a b'i kɔnɔ.» An be kuma min fɔra, o ye jigi koo ye. 9N'i sɔnna k'a fɔ ko Yezu ye Matigi ye ani ka l'a la ko Ala y'a kunun a sanin kɔ, e bena kisi. 10Tiɲɛ na, n'i lar'a la i dusu la, Ala b'i jati mɔgɔtilennin ye, n'a bɔra i daa la, i be kisi. 11- Bari a fɔra Ala ka kuma na ko: «Ni mɔgɔ min lara Ala la, o tigi tena maloya.» 12O la, danfara te zuwifuw ni siya wɛrɛw cɛ, u bɛɛ ka Matigi ye kelen ye, min man'a daali, a be o tigi ta ɲa kosɔbɛ. 13- Bari: «Mɔgɔ o mɔgɔ mana Matigi tɔgɔ wele, o tigi bena kisi.»
Bɛɛ ma sɔn
14U be se ka kɛ cogo di ka Matigi daali, n'u ma l'a la? U fana be se ka l'a la cogo di, n'u m'a koo mɛn? U fana be se k'a koo mɛn cogo di, ni mɔgɔ m'a fɔ u ye? 15- Mɔgɔ fana be se k'a koo fɔ cogo di, n'u ma ci? O la, a fɔra Ala ka kuma na ko: «Mɔgɔ minw be kibaru diman fɔ,» ko: «Olu yenin be mɔgɔ nisɔndiya!» 16- Nga mɔgɔ bɛɛ ma sɔn kibaru diman ma, o le kosɔn Ezayi y'a fɔ ko: «Matigi, jɔn le lara an ka waajuli la?» 17O la, mɔgɔ be waajuli mɛn ka sɔrɔ ka la Krista la, waajuli le ye Krista ka koo ɲafɔli ye. 18- O la, ne be n yɛrɛ ɲininga ko u m'o mɛn wa? U kɔni y'o mɛn. A fɔra Ala ka kuma na ko:
«Waajulikɛlaw kaan do mɛnna yɔrɔ bɛɛ la,
u ka kuma sera fɔɔ diɲɛ daan na.»
19- Ne be n yɛrɛ ɲininga tugu ko: «Isirayɛlidenw tun ma nin faamu wa?» Musa kɔnna ka Ala ka kuma nin fɔ ko:
«Siya min te foyi ye,
ne bena olu kɛ ka keliya don aw la.
Hakili te siya min fɛ,
ne ben'a kɛ aw be dimi olu kosɔn.»
20- Ezayi tagara ɲa k'a fɔ yɛrɛ ko Ala y'a fɔ ko:
«Mɔgɔ minw tun te ne yɔrɔ ɲinina,
olu ye ne ye.
Mɔgɔ minw tun te foyi ɲinina ne fɛ,
ne ye n yɛrɛ yira olu la.»
21- Nga Isirayɛlidenw koo la, a y'a fɔ ko Ala ko:
«Ne tilera ka n bolo di
siya murutinin nin ma,
olu minw tulo ka gwɛlɛ.»


text:
Ɔrɔ 2
Ala ka kiti
1- E kɛra mɔgɔ o mɔgɔ ye, tiɲɛ t'i fɛ k'i tɔɲɔgɔn jalaki, bari e b'i tɔɲɔgɔn jalaki koo minw na, e yɛrɛ b'o ɲɔgɔn kɛ. O la, e b'e yɛrɛ jalakila. 2Minw b'o ɲɔgɔn kɛ, an y'a lɔn ko Ala b'o tigi kiti ka kɛɲɛ ni tiɲɛ ye. 3E min b'o koow kɛbaga nunu jalaki, k'a sɔrɔ ele fana b'o koow ɲɔgɔn kɛ, e be miiri ko i bena kisi Ala ka kiti ma wa? 4Walima e te Ala ka ɲumanya dafanin n'a ka muɲuli, n'a ka timinadiyali jati foyi ye wa? K'a sɔrɔ a b'i dɛmɛ a ka ɲumanya barika la ka nimisa ka faran i ka kojugu la. 5E ka dusugwɛlɛya n'i ka murutili kosɔn, e be dɔ fara Ala ka dimi kan, sanni o dimi nin kiti tilennin loon ka se. 6- Ale lo bena mɔgɔ kelen kelen bɛɛ sara ka kɛɲɛ n'u ka kɛtaw ye. 7Mɔgɔ minw jijanin lo ka baaraɲuman kɛ n'u be boɲa, ni kunkɔrɔta ani nii banbali le ɲinina, a bena nii banbali di olu ma. 8Nga minw be sɔsɔli kɛ ka muruti tiɲɛ ma ka to tilenbaliya la, a ben'a ka dusubɔ n'a ka dimi yira olu la. 9Mɔgɔ minw be kojugu kɛ, k'a ta zuwifu ma fɔlɔ, o kɔ siya tɔw, tɔɔrɔ ni dusukasi bena kɛ olu bɛɛ ta ye. 10Minw be koɲuman kɛ, k'a ta zuwifu ma fɔlɔ, o kɔ siya tɔw, olu bɛɛ bena boɲa ni kunkɔrɔta ani hɛrɛ sɔrɔ. 11- Bari Ala te mɔgɔ bɔ mɔgɔ la. 12Mɔgɔ o mɔgɔ ye hakɛ kɛ ni u te Musa ka sariya lɔn, olu bena halaki ni sariya niin t'o la. A be minw fɛ, n'u ye hakɛ kɛ, olu fana bena kiti ka kɛɲɛ ni sariya ye. 13A ma kɛ ko mɔgɔ minw be sariya kuma lamɛn, k'olu le ye mɔgɔtilenninw ye Ala fɛ, mɔgɔ minw b'a sira taama, olu le bena jati mɔgɔtilenninw ye. 14Ala ka sariya te siya wɛrɛ minw fɛ, olu be sariya sira taama u ka cogo la, k'a sɔrɔ u te Ala ka sariya lɔn. U kɛra u yɛrɛ ka sariya ye. 15O b'a yira ko u ka kan ka min kɛ, u b'o lɔn. N'u be u yɛrɛ jalaki, ani ka tiɲɛ di u yɛrɛ ma, u b'a yira ten ko sariya koo b'u hakili la. 16Ka kɛɲɛ ni ne ka kibaru diman ye, o le bena ye loon min na Ala bena mɔgɔw kiti u ka koo dogoninw kama, Yezu Krista barika la.
Zuwifu ni sariya koo
17E min b'i yɛrɛ wele ko zuwifu, k'i jigi la sariya kan, ani ka to k'i yɛrɛ boɲa i ka Ala koo la, 18e min be Ala sago lɔn, ani e min be koɲuman lɔn sariya barika la, 19e min y'a fɔ ko e ye fiɲɛntɔw ka bere minɛbaga ye, ko mɔgɔ minw be dibi la, e be olu dɛmɛ k'u ɲaa yɛlɛ, 20ko i ye nalomanw ni kolɔnbaliw ka karamɔgɔ ye, bari lɔnniyasɔbɛ ni tiɲɛ yɛrɛyɛrɛ be sɔrɔ sariya barika la. 21Ayiwa, e min be mɔgɔ wɛrɛw kalan, e t'i yɛrɛ kalan! E b'a fɔ k'u kana soɲali kɛ, e do b'a kɛra. 22E min b'a fɔ k'u kana kakalaya kɛ, k'a sɔrɔ e yɛrɛ b'a kɛ! I ko joko man d'i ye fewu, e do be jobon kɔnɔfɛnw soɲa. 23E min b'i yɛrɛ boɲa sariya kosɔn, e be Ala tɔgɔ cɛn i ka sariya batobaliya sababu la. 24- Bari a fɔra Ala ka kuma na ko: «Ala tɔgɔ cɛnna aw sababu la siya wɛrɛw cɛma.» 25Kɛnɛkɛnɛko ka ɲi n'i be sariya bato, nga n'i te sariya bato, i ka kɛnɛkɛnɛko te jati tugu, i be jati kɛnɛkɛnɛbali ye. 26Ni kɛnɛkɛnɛbali be sariya sira taama, a tena jati mɔgɔkɛnɛkɛnɛnin ye wa? 27E min be sariya cɛn, kɛnɛkɛnɛbali min be sariya bato, ale bena i jalaki. K'a sɔrɔ a sɛbɛ b'i bolo, i kɛnɛkɛnɛni lo fana. 28Ka kɛ zuwifu ye, o te siyako dama ye, kɛnɛkɛnɛko fana ma kɛ farisogo yɔrɔ dɔ tigɛko dama ye. 29- Nga zuwifuya yɛrɛ yɛrɛ ye kɔnɔnako ye, kɛnɛkɛnɛkoɲuman ye dusulako ye Nii Senuman barika la, o te sariyako ye. O zuwifu ɲɔgɔn ka boɲako te bɔ mɔgɔ fɛ, nga Ala fɛ.


text:
Mas fɔlɔ 4
Solomani ka ɲamɔgɔw
1Isirayɛlidenw bɛɛ ka masacɛ tun ye Solomani ye. 2Kuntigi minw tun be baara kɛ a ye, olu filɛ: Sadɔki dencɛ Azariyawu tun ye sarakalasebaga ye, 3ani Sisa dencɛw Eliyorɛfu ni Aya, olu tun ye sɛbɛnnikɛlaw ye,
Ayiludi dencɛ Yosafati, tun be sɛbɛko kunna.
4Yoyada dencɛ Benayawu tun ye kɛlɛkuntigi ye,
Sadɔki ni Abiyatari tun ye sarakalasebagaw ye.
5Natan dencɛ Azariyawu tun ye lasigidenw ɲamɔgɔ ye, Natan dencɛ Zabudi le tun ye sarakalasebaga ye, ni masacɛ ladibaga.
6Ayisari tun ye masacɛ ka soo kɔnɔ baarakɛlaw kuntigi ye,
Abuda dencɛ Adoniramu tun be fasobaara kunna.
7Lasigiden tan ni fila le tun be Solomani fɛ minw tun siginin be Isirayɛlidenw bɛɛ kunna. Olu kelen kelen bɛɛ tun be to ka janto masacɛ n'a ka somɔgɔw la, kalo kelen saan kelen kɔnɔ.
8Olu tɔgɔw filɛ nin ye:
Huri dencɛ tun be Efarayimu mara kuluyɔrɔ kunna.
9Dɛkɛri dencɛ tun be Makasi ni Salibimu ani Bɛtisɛmɛsi, ni Elɔnbɛtanan kunna.
10Ɛzɛdi dencɛ tun be Arubɔti, Soko ni Efɛri mara bɛɛ kunna.
11Abinadabu dencɛ tun be Dɔri mara kuluyɔrɔw bɛɛ kunna. Solomani denmuso Tafati le tun furunin be ale fɛ.
12Tanaki ni Megido, ani Bɛtiseyan mara bɛɛ min be Saritan gɛrɛfɛ, Zizireyɛli jukɔrɔ, k'a ta Bɛtiseyan ma, fɔɔ Abɛlimeyola, ani Yɔkimeyamu, o tun ye Ayiludi dencɛ Baana ta ye.
13Gebɛri dencɛ tun be Aramɔti kunna Galaadi mara la. Manase dencɛ Yayiri ka dugudennin minw tun be Galaadi mara la, olu fana kɛr'a ta ye, ani Arigɔbu ta min be *Basan mara la, n'a dugubaba bi wɔɔrɔ, minw laminina ni kogo ye ka sɔgɔnan ziralamanw don u dondaw la.
14Ido dencɛ Ayinadabu tun be Maanayimu kunna.
15Ayimasi tun be Nɛfutali kunna. Ale tun ye Solomani denmuso Basimati furu.
16Usayi dencɛ Baana tun be Asɛri mara ni Beyalɔti kunna.
17Paruwa dencɛ Yewosafati tun be Isakari mara kunna.
18Ela dencɛ Simeyi tun be Bɛnzamɛn mara kunna.
19Uri dencɛ Gebɛri tun be Galaadi mara kunna. Amoriw ka masacɛ Siŋɔn ka mara, ni Basan ka masacɛ Ɔgi ta tun ye ale ta ye. Lasigiden kelen le tun be o jamana kunna.
20Zuda mara ni Isirayɛli mara mɔgɔw tun ka ca i n'a fɔ kɔgɔjida la cɛncɛn. U tun be dumuni kɛ ka minni kɛ, ani ka nisɔndiya.